title: Mauno Isola

text: Laulu "Me käymme joulun viettohon" kertoo vertauskuvallisesti siitä, kuinka joulun sanoma, Jeesus-lapsen syntymä, jää huomaamatta joulun kaupallisuuden keskellä; ""laps' hankeen hukkuu, unhoittuu"". On mielenkiintoinen sattuma, että tasan 20 vuotta laulun säveltämisen jälkeen, joulun alla 1954, pilapiirtäjä Kari Suomalainen julkaisi "Helsingin Sanomissa" puhuttelevan piirroksen "Joulukatu". Siinä Aleksanterinkadun varrella porttikäytävässä seisova Jeesus on vain kuokkavieraana omissa syntymäpäiväkesteissään.


title: Mauno Isola

text: Isolan muista runoista on lisäksi rehtori Matti Nikunen säveltänyt viisi rakkausrunoa Arolampi-yksinlaulusarjaksi vuonna 1999.


title: Mauno Isola

text: Mauno Isola oli naimisissa Toini Pätiälän kanssa. Heidän tyttäriänsä olivat kuvaamataidon opettaja, näytelmäkirjailija Irma Airisto ja tekstiilisuunnittelija, taiteilija Maija Isola.


title: Paul Constantin Pepene

text: Paul Constantin Pepene (s. 21. toukokuuta 1988 Braşov) on romanialainen maastohiihtäjä. 174 senttimetriä pitkä ja 68 kilogrammaa painava Pepene edustaa CS Dinamo Bucurestia.


title: Paul Constantin Pepene

text: Pepene on osallistunut kolmiin talviolympialaisiin, vuosina 2010, 2014 ja 2018. Hänen paras henkilökohtainen sijoituksensa on 24:s tila yhdistelmäkilpailusta vuodelta 2018 Pyeongchangista. Pepene on osallistunut viisiin MM-kilpailuihin, parhaana sijoituksenaan 29:s tila 50 kilometrin vapaan hiihtotavan kilpailusta vuoden 2017 MM-kilpailuista Lahdesta. Vuonna 2010 Pepene voitti alle 23-vuotiaiden MM-kultaa 30 kilometrin takaa-ajossa Hinterzartenissa.


title: Paul Constantin Pepene

text: Maailmancupissa Pepene debytoi marraskuussa 2011 Sjusjønin 15 kilometrin kilpailussa sijoittuen sijalle 68. Avauspisteensä hän saavutti helmikuussa 2013 Sotšin yhdistelmäkilpailusta ollen 30:s. Pepenen paras sijoitus maailmancupin osakilpailussa on 18:s tila Lillehammerin yhdistelmäkilpailusta joulukuulta 2015. Tour de Skin 2016 pitkään loppunousuun päättyneen viimeisen etapin osuusajoissa hän oli yhdeksäs.


title: Blaise Giezendanner

text: Blaise Gienzendanner (s. 29. marraskuuta 1991 Chamonix) on ranskalainen alppihiihtäjä. Hän edustaa kotikaupunkinsa CS Chamonix -seuraa.


title: Blaise Giezendanner

text: Giezendanner debytoi maailmancupissa helmikuussa 2013 Garmisch-Partenkirchenin syöksylaskussa sijoittuen sijalle 53. Avauspisteensä hän saavutti helmikuussa 2015 Saalbachin syöksylaskussa ollen 27:s. Kymmenen parhaan joukkoon hän sijoittui ensimmäisen kerran oltuaan kahdeksas Jeongseonin supersuurpujottelussa helmikuussa 2016.


title: Blaise Giezendanner

text: Giezendanner saavutti kultaa super G:stä ja hopeaa syöksylaskusta vuoden 2013 talviuniversiadeista Trentinosta. Sankt Moritzin MM-kilpailuissa 2017 hän sijoittui supersuurpujottelussa 14:nneksi. Pyeongchangin olympialaisissa 2018 hän oli supersuurpujottelussa neljäs.


title: Lyyli Wartiovaara-Kallioniemi

text: Eva Lyyli Johanna Wartiovaara-Kallioniemi, sukunimi vuoteen 1907 "Weckman" (17. helmikuuta 1887 – 13. tammikuuta 1970) oli suomalainen säveltäjä jonka tunnetuin sävellys on joululaulu Tonttu. Tämän joululaulun sanoitus perustui ruotsalaisen Viktor Rydbergin vuonna 1881 kirjoittamaan runoon "Tomten" jonka Valter Juva suomensi vuonna 1906. Wartiovaara-Kallioniemen sävellys ilmestyi nuotteina vuonna 1945.


title: Lyyli Wartiovaara-Kallioniemi

text: Lyyli Wartiovaara-Kallioniemen vanhemmat olivat lääninrovasti Willian Weckman (1849–1924) ja Mirjam Salome Colliander (1853–1936). Hän oli naimisissa 1908–1953 eduskunnan pikakirjoittajana ja opettajana toimineen Kaarlo Kallioniemen kanssa. Heillä oli seitsemän lasta. Lyyli Wartiovaara-Kallioniemen veljiä olivat ministeri, Valtiokonttorin johtaja Jonathan Wartiovaara, arkkitehti Otto Väinö Vartiovaara ja metsänhoitaja, saarnamies Eino R. Wartiovaara.


title: Serbien maastamuutot

text: Serbien suuret maastamuutot liittyivät aikakauteen, jolloin kymmenet tuhannet serbit muuttivat pois Kosovosta turkkilaisten kostotoimia pakoon. Serbejä muutti Kosovosta erityisen paljon vuonna 1690 suuren Turkin sodan aikana ja vuosina 1737–1739, kun Venäjän-Turkin sota oli käynnissä.


title: Serbien maastamuutot

text: Turkkilaisten eteneminen oli onnistuttu pysäyttämään Euroopassa ja itävaltalaiset saivat valloitettua Osmanien valtakunnalta alueita Balkanilta. Pyhä liiga, Itävalta, Puola ja Venetsia yllyttivät serbialaisia nousemaan kapinaan turkkilaisia valloittajia vastaan. Itävaltalaiset saivat häädettyä turkkilaiset Kosovosta hetkellisesti, mutta itävaltalaiset kärsivät tappion Kosovon Kaçanikissa. Turkkilaisten kostotoimien pelossa kymmenet tuhannet serbit pakenivat pohjoiseen habsburgien hallitsemille alueille Serbian patriarkan Arsenije III Čarnojevićin johdolla.


title: Serbien maastamuutot

text: Serbit yrittivät nousta kapinaan turkkilaisia vastaan uudelleen Venäjän-Turkin sodan aikana luottaen Itävallan apuun. Suunnitelma kuitenkin epäonnistui ja jälleen useat serbit lähtivät pakoon turkkilaisten kostotoimia. Turkkilaisten kostotoimet olivat ankaria. Kirkkoja ja luostareita poltettiin ja muutettiin moskeijoiksi tai hevostalleiksi. Useat serbit joutuivat orjiksi ja useita pakkokäännytettiin islamiin. Alueelle muutti tuohon aikaan myös paljon albaaneja.


title: Serbien maastamuutot

text: Serbien suuria maastamuuttoja on pidetty suurelta osin legendana. Brittihistorioitsija Noel Malcolm pitää vuosien 1690 ja 1737–1739 suuria maastamuuttoja serbien kansallisena myyttinä. Serbit pitävät suuria maastamuuttoja yhtenä tärkeimmistä historiallisista tapahtumista Kosovo Poljen taistelun ohella.


title: Baškortostan Turkvision laulukilpailussa

text: Baškortostan on osallistunut Turkvision laulukilpailuun kahdesti. Ensimmäisen kerran se osallistui vuoden 2013 kilpailuun.


text: Baškortostan osallistui kaikkien aikojen ensimmäiseen Turkvision laulukilpailuun Turkin Eskişehirissä vuonna 2013. Televisioyhtiö Kuray Television järjesti 16. marraskuuta karsinnan, jossa Baškortostanin edustaja oli tarkoitus valita. Siihen osallistui 17 artistia. Karsinta jouduttiin kuitenkin keskeyttämään ja siirtämään myöhemmäksi rakennuksessa syttyneen tulipalon vuoksi.


text: Karsinta järjestettiin lopulta 5. joulukuuta. Baškortostanin edustajaksi valittiin Diana Išnijazova. Karsintaan osallistuivat:


text: Turkvisionin 19. joulukuuta järjestetystä semifinaalista Baškortostan ei päässyt jatkoon.


text: Heinäkuussa 2014 tiedotettiin, että Baškortostan osallistuu myös vuoden 2014 kilpailuun Kazanissa. Lokakuussa Kuray Television pyysi artisteja lähettämään kappaleita karsintakilpailuun. Lähetetyistä kappaleista yhdeksän valittiin loppukilpailuun, joka järjestettiin 30. lokakuuta. Finaaliin pääsivät:


text: Yhdeksänhenkinen tuomaristo valitsi voittajaksi Zaman-yhtyeen, joka esitti kappaleen ”Kubair”. Turkvision laulukilpailun semifinaalissa Zaman sai 193 pistettä, sijoittui neljänneksi ja pääsi finaaliin, jossa se sijoittui kolmanneksi 199 pisteellä.


text: Baškortostan osallistuu uudelleen vuoden 2017 kilpailuun, joka järjestetään Astanassa, Kazakstanissa. Edustajaksi on valittu Zilia Bakhtieva kappaleella "Donya Mathur".


title: My Kippilä

text: My Kippilä (s. 10. heinäkuuta 1996) on Porvoosta kotoisin oleva suomalainen salibandyn pelaaja, joka edustaa Ruotsin Superliigassa pelaavaa KAIS Mora IF:ää ja Suomen salibandymaajoukkuetta. Pelipaikaltaan 175 senttimetriä pitkä ja vasemmalta laukova Kippilä on puolustaja.


title: My Kippilä

text: Kippilä debytoi SB-Pron paidassa salibandyliigassa kaudella 2010–2011. Kaudella 2013–2014 hän voitti sekä mestaruuden että Suomen Cupin. Hänellä on myös toinen Suomen Cupin voitto sekä kolme SM-hopeaa ja yksi SM-pronssi. Vuonna 2015 Kippilä siirtyi Ruotsin Superliigan Rönnby IBK:hon. Kaudeksi 2017-2018 Kippilä siirtyi ruotsalaiseen KAIS Mora IF:ään.


title: My Kippilä

text: Kippilä voitti alle 19-vuotiaiden maajoukkueen kanssa MM-kultaa vuonna 2012 ja -hopeaa vuonna 2014. Hän edusti Suomea vuoden 2015 MM-kilpailuissa Tampereella, jossa Suomi saavutti hopeaa. Finaalin rankkarikilpailussa Ruotsia vastaan Kippilän tekemä maali hylättiin.


title: My Kippilä

text: Lapsena My Kippilä harrasti kaikenlaisten pallopelien lisäksi mm. suunnistusta. Salibandyn hän aloitti poikien kanssa. Jarkko Hannuksela Pääkallo.fi -salibandylehdestä muistelee: "Kippilä vei meidän pojilta puikot." Vahvan urheilutaustan vuoksi Rönnby IBK:n valmentaja Tomas Davies kommentoi kuvaavasti: "Hän ei ole koskaan väsynyt."


title: My Kippilä

text:
http://paakallo.fi/2011/12/my-kippila-vei-meidan-poikia-puikoista/
http://areena.yle.fi/1-2406423


title: Lasten oma vuosikirja

text: Lasten oma vuosikirja on Tuula Korolaisen ja Riitta Tuluston kirjoittama lasten tietokirja vuoden juhlapäivistä vuodenkierron mukaan. Kirjan on kuvittanut Maija Hurme. Kirja on ilmestynyt 2014, ja sen on kustantanut Lasten Keskus.


title: Lasten oma vuosikirja

text: Kirja sai vuonna 2015 tiedonjulkistamispalkinnon.


title: Lasten oma vuosikirja

text: Palkintoperusteissa todetaan, että kirja "yhdistää taitavasti tietopohjaista asiatekstiä, runoja ja satuja". Kirja kertoo kalenterissa olevien perinteisten suomalaisten juhlapäivien lisäksi muiden uskontokuntien ja kulttuurien juhlapäivistä sekä uusista merkkipäivistä, kuten autoton päivä, isovanhempien päivä ja nallejen päivä. Mukana on myös lapsille tärkeitä päiviä, kuten koulun alkamis- ja päättymispäivät, sekä kasvatuksellisia päiviä, kuten maailman käsienpesupäivä. Tiedollisten tekstien rinnalla kirjassa on päiviin liittyviä kaunokirjallisia tekstejä. Kunkin tekstin kuvituksena on Maija Hurmeen aihetta valottavia piirroksia ja kirjallisuusvinkkejä. Joissakin on myös askartelu-, ruoka ja leikkiohjeita.


title: Ski Classics

text: Ski Classics (sponsorinimeltään "Visma Ski Classics") on vuonna 2011 perustettu maastohiihtosarja, jossa kilpaillaan niin sanotuilla maratonmatkoilla. Kaudella 2017–2018 sarjaan kuuluu 11 kilpailua seitsemässä eri maassa, joista lyhin (Prologi) on 11 kilometrin mittainen ja pisin (Vasaloppet) 90 kilometrin mittainen. Ski Classicsissa on seitsemän eri sarjaa, joukkuesarja, miesten ja naisten henkilökohtainen sarja, miesten ja naisten sprinttisarja ja poikien ja tyttöjen henkilökohtainen sarja. Joukkuekilpailun menestynein joukkue on Team Santander, joka on voittanut sarjan kuusi kertaa. Eniten henkilökohtaisia osakilpailuvoittoja on Sveitsin Seraina Bonerilla.


title: Ski Classics

text: Suomessa Ski Classicsia näkee Ylen kanavilta.


title: Terence Weber

text: Terence Weber (s. 24. syyskuuta 1996) on saksalainen yhdistetyn hiihtäjä. Hän edustaa SSV Geyeriä.


title: Terence Weber

text: Weber debytoi maailmancupissa joulukuussa 2015 Lillehammerin suurmäen kilpailussa. Hän sijoittui sijalle 17 ja saavutti heti uransa ensimmäiset maailmancupin pisteensä. Kymmenen parhaan joukkoon hän sijoittui ensimmäisen kerran oltuaan yhdeksäs Hakubassa helmikuussa 2018. Parhaimmillaan hän on sijoittunut seitsemänneksi Ramsaussa joulukuussa 2018.


title: Terence Weber

text: Nuorten MM-kilpailuista Weber saavutti 2016 hopeaa normaalimäen ja 5 kilometrin kilpailusta sekä pronssia normaalimäen ja 10 kilometrin kilpailusta. Joukkuehopeaa hän on saanut 2014, 2015 ja 2016.


title: Aune Perälä

text: Aune Ester Perälä, o. s. "Yli-Luukko" (10. marraskuuta 1909 Ilmajoki – 23. marraskuuta 1993 Espoo) oli suomalainen kansakoulunopettaja, joka kirjoitti nimimerkillä Une Haarnoja sanat joululauluun Rauhaa, vain rauhaa kellot ne soi.


title: Aune Perälä

text: Aune Perälä oli naimisissa 1937–1967 opettaja Aate Vireini Perälän kanssa. He käyttivät taiteilijanimeä "Haarnoja" ja julkaisivat vuonna 1942 yhteisen runokokoelman "Sumukehrät". Aune Perälä oli opettajana useissa eri kouluissa, ja viimeksi ennen eläkkeelle jäämistään vuonna 1970 hän oli opettajana Espoossa Rastaalan koulussa. Aune Perälä kirjoitti runonsa "Rauhaa, vain rauhaa kellot ne soi" otsikolla "Jouluhymni" 1940-luvun lopulla, ja hän näytti Perälän perheessä vierailulla olleelle säveltäjä Ahti Sonniselle kirjoittamiaan runoja. "Jouluhymni"-runo teki erityisen vaikutuksen Sonniseen, ja hän pyysi sen sävellettäväkseen. Laulu ilmestyi sitten vuonna 1952.


title: Aune Perälä

text:
Nimellä "Aune Perälä":
Nimimerkillä "Une Haarnoja":


title: Tomas Masiulis

text: Tomas Masiulis (s. 19. syyskuuta 1975 Kaunas, Liettuan SNT, Neuvostoliitto) on liettualainen kilpauransa päättänyt koripalloilija ja olympiamitalisti.


title: Tomas Masiulis

text: Masiulis edusti pelaajaurallaan liettualaisia, puolalaisia ja italialaisia seurajoukkueita. Hän voitti Euroliigan mestaruuden vuonna 1999, useita Liettuan ja Puolan mestaruuksia, Puolan cup-mestaruuksia ja Saporta Cupeja.


title: Tomas Masiulis

text: Masiulis kuului Liettuan maajoukkueeseen sen voittaessa olympiapronssia Sydneyssä 2000. Hän kilpaili Liettuan joukkueessa myös vuoden 1998 MM- ja vuoden 1999 EM-kilpailuissa.


title: Daniel Myrmæl Helgestad

text: Daniel Myrmæl Helgestad (s. 9. heinäkuuta 1987) on norjalainen maastohiihtäjä. Hän edustaa Henning Skilag -seuraa.


title: Daniel Myrmæl Helgestad

text: Helgestad debytoi maailmancupissa maaliskuussa 2008 Holmenkollenin 50 kilometrin vapaan hiihtotavan kilpailussa sijoittuen sijalle 43. Ensimmäiset pisteensä hän saavutti vuoden 2015 maaliskuussa niin ikään Holmenkollenin 50 kilometrin kilpailusta sijoittuen sijalle 28. Parhaimmillaan hän on sijoittunut 13:nneksi Falunin 10 kilometrin perinteisen hiihtotavan kilpailussa helmikuussa 2016.


title: Daniel Myrmæl Helgestad

text: Helgestad sijoittui alle 23-vuotiaiden MM-kilpailuissa seitsemänneksi 30 kilometrin vapaan hiihtotavan yhteislähtökilpailussa 2008. Hän on voittanut kaksi kilpailua Skandinavia Cupissa. Norjan-mestaruuskilpailuissa hän sai hopeaa 50 kilometrin vapaan hiihtotavan yhteislähtökilpailussa 2014.


title: Uusi kirjoittaminen

text: Uusi kirjoittaminen on kattotermi sosiaalisessa mediassa tarvittaville, laajennetuille kirjoitustaidoille. Näitä taitoja ovat muun muassa tekniset taidot, sosiaaliset taidot, luovuustaidot, julkisuustaidot, multimodaaliset taidot sekä monisuorittamis- ja tietoisuustaidot. Uusien kirjoitustaitojen hallinta on tärkeä tulevaisuustaito työelämässä, opiskelussa ja yleisessä elämänhallinnassa.


title: Uusi kirjoittaminen

text: Uusia kirjoitustaitoja opetetaan koulussa osana .


title: Dainius Adomaitis

text: Dainius Adomaitis (s. 19. tammikuuta 1974 Šakiai, Liettuan SNT, Neuvostoliitto) on liettualainen koripallovalmentaja ja kilpauransa päättänyt koripalloilija sekä olympiamitalisti.


title: Dainius Adomaitis

text: Adomaitis pelasi muun muassa Liettuassa, Puolassa ja Latviassa. Hän voitti Euroliigan mestaruuden vuonna 1999 ja FIBA EuroCupin (EuroChallenge) vuonna 2008, Liettuan, Puolan ja Latvian mestaruuksia ja Saporta Cupin.


title: Dainius Adomaitis

text: Adomaitis kuului Liettuan maajoukkueeseen sen voittaessa olympiapronssia Sydneyssä 2000. Hän kilpaili Liettuan joukkueessa myös vuoden 1998 MM- ja vuosien 1997 ja 1999 EM-kilpailuissa.


title: Dainius Adomaitis

text: Valmentajana Adomaitis on työskennellyt muun muassa kotimaassaan.


title: Szczepan Kupczak

text: Szczepan Kupczak (s. 29. marraskuuta 1992 Juszczyna) on puolalainen yhdistetyn hiihtäjä. Hän edustaa AZS-AWF Katowice -seuraa.


title: Szczepan Kupczak

text: Kupczak debytoi maailmancupissa marraskuussa 2013 Rukalla ollen suurmäen kilpailussa sijalla 35. Ensimmäiset pisteensä hän saavutti joulukuussa 2015 Lillehammerin suurmäen kilpailusta sijoittuen sijalle 20. Hän johti kilpailua mäkiosuuden jälkeen. Parhaimmillaan hän on ollut 13:s Rukan suurmäen ja 5 kilometrin hiihdossa marraskuussa 2017.


title: Szczepan Kupczak

text: Kupczak sijoittui sijalle 37 normaalikilpailussa vuoden 2015 MM-kilpailuissa Falunissa. Hän saavutti kultaa joukkuekilpailusta vuoden 2013 talviuniversiadeista Trentinosta ja pronssia normaalikilpailusta vuoden 2015 talviuniversiadeista Štrbské Plesosta.


title: Onnenonkija (elokuva)

text: Onnenonkija on Pekko Pesosen käsikirjoittama ja Ville Jankerin ohjaama romanttinen komediaelokuva, joka sai ensi-iltansa maaliskuussa 2016. Sitä on kuvattu Suomen ensimmäiseksi blogi- ja vlogimaailmaan sijoittuvaksi elokuvaksi.


title: Onnenonkija (elokuva)

text: Elokuvassa kunnianhimoinen nuori nainen Marja (Minka Kuustonen) haluaa erottua, loistaa ja rikastua. Nuori rikkaan perheen perijäpoika Olavi (Olavi Uusivirta) taas haluaisi olla aivan tavallinen.


title: Onnenonkija (elokuva)

text: "Helsingin Sanomien" Jutta Sarhimaan mielestä trendi-ilmiöistä tai muista kertovat elokuvat ovat yleensä epäonnistuneet, mutta "Onnenonkijassa" hän ei näe mitään hävettävää, vain pieniä rytmiongelmia ja ajoittaista saarnaavuutta. Hänestä elokuvassa on myös hyvää itseironiaa: sen päähahmot, rikasta näyttelevä köyhä tyttö ja köyhäksi naamioituva rikas poika, ”tekevät itse itsestään pilaa heittämättä pois kaikkea samastumispintaa”. Käsikirjoittaja Pekko Pesosta hän kutsuu yhdeksi suomalaisen komedian kultasormista ja Minka Kuustosta taitavaksi komedienneksi. "Iltalehden" Juho Rissanen oli paljon kriittisempi ja näki "Onnenonkijassa" tahatonta komiikkaa, opetuselokuvamaista otetta ja epäuskottavuutta, mutta kehui Pekko Pesosen luontevaa dialogia.


title: Onnenonkija (elokuva)

text: "Onnenonkija" sai Suomen elokuvateattereissa vuoden 2017 loppuun mennessä 94 809 katsojaa ja oli näin vuoden 2016 ensi-iltaelokuvista 27:nneksi katsotuin ja yhdeksänneksi katsotuin kotimainen. Ensimmäisessä televisioesityksessään 11. elokuuta 2018 "Onnenonkija" sai 238 000 katsojaa.


title: Andrius Giedraitis

text: Andrius Giedraitis (s. 23. heinäkuuta 1973 Marijampolė, Liettuan SNT, Neuvostoliitto) on liettualainen kilpauransa päättänyt koripalloilija ja olympiamitalisti.


title: Andrius Giedraitis

text: Giedraitis pelasi muun muassa Liettuassa, Venäjällä ja Puolassa. Hän kuului Liettuan maajoukkueeseen sen voittaessa olympiapronssia Sydneyssä 2000.


title: Federica Sanfilippo

text: Federica Sanfilippo (s. 24. lokakuuta 1990 Sterzing) on italialainen ampumahiihtäjä. Ampumahiihdon maailmancupissa hän kilpaili ensimmäisen kerran Hochfilzenissä kaudella 2013–2014. Ensimmäiset maailmancupin pisteensä hän saavutti Antholz-Anterselvassa tammikuussa 2015 oltuaan 32:s. Kymmenen parhaan joukkoon hän sijoittui ensimmäisen kerran Östersundin pikakilpailussa joulukuussa 2015 oltuaan toinen.


title: Federica Sanfilippo

text: Sanfilippo sijoittui Kontiolahden MM-kilpailuissa 2015 normaalimatkalla 11:nneksi. Hochfilzenin MM-kilpailuissa 2017 hän oli pikakilpailussa viides.


title: Kiina-alkaloidit

text: Kiina-alkaloidit ovat alkaloideja, joita esiintyy kiinapuiden ("Cinchona") suvun kasvien lehdissä, kuoressa ja juurissa. Kiina-alkaloideihin kuuluvia yhdisteitä on eristetty noin 150. Kiina-alkaloideja on lajista riippuen kuoressa 5–15 massaprosenttia ja tavanomaisimmat ryhmän alkaloideista ovat kiniini, kinidiini, kinkoniini ja kinkonidiini. Kiina-alkaloideja ja niiden johdannaisia käytetään lääketieteessä malarialääkkeinä ja orgaanisissa synteeseissä.


title: Kiina-alkaloidit

text: Suurin osa kiinapuiden kuoressa ja juurissa esiintyvistä alkaloideista ovat kinoliinityypin alkaloideja, joiden rakenne koostuu kinoliinirenkaasta, jota yhdistää kinuklidiinirenkaaseen metyleenialkoholiryhmä. Kinuklidiinirenkaaseen on usein myös liittynyt vinyyliryhmä. Näitä ovat muun muassa kiniini, kinidiini, kinkoniini ja kinkonidiini. Näiden lisäksi tunnetaan myös niiden dihydrojohdannaisia, joissa on vinyyliryhmän sijasta etyyliryhmä, kupreiineja, joissa alkoholiryhmän tilalla on eetteriryhmä, toisiintumisilla muodostuneita kinotoksiinityypin kiina-alkaloideja, joissa on kinuklidiinirenkaan sijasta piperidiinirengas esimerkiksi kinisiinit ja kinisinolit, sekä johdannaisia, joissa hydroksyyliryhmä on hapettunut karbonyyliryhmäksi esimerkiksi kininoni, kinidinoni, kinkoninoni ja kinkonidoni. Kinoliinityypin kiina-alkaloideissa on kaksi emäksistä typpiatomia, jotka pystyvät vastaanottamaan protonin.


title: Kiina-alkaloidit

text: Indolityypin kiina-alkaloideissa on kinoliinirenkaan sijasta indolirengas ja niitä esiintyy erityisesti kiinapuiden lehdissä. Niitä ovat muun muassa kinkonamiini, kinkofylliini, kinkofyllamiini ja isokinkofyllamiini sekä näiden johdannaiset. Monet indolityypin kiina-alkaloidit ovat kinoliinityypin alkaloidien biosynteesin esiasteita.


title: Kiina-alkaloidit

text: Kiina-alkaloideja kiinapuiden suvun kasvit valmistavat muista alkaloideista ja esiasteena toimii striktosidiini. Striktosidiinista muodostuu korynanteaalia ja edelleen kinkonaminaalin kautta kinidoniksi tai kinkonidoniksi. Nämä alkaloidit muuttuvat epimeraasin katalysoimana kininoniksi ja kinkoninoniksi. Näistä karbonyylialkaloideista muodostuu kinidiiniä, kinkonidiiniä, kiniiniä ja kinkoniinia oksidoreduktaasientsyymien katalysoimana.


title: Kiina-alkaloidit

text: Monella kiina-alkaloideilla on malarialoisioita tappavia ominaisuuksia ja potenteita kiniiniä käytetään edelleen malarialääkkeenä. Kinidiiniä käytetään sydämen rytmihäiriöiden hoitoon. Monilla ryhmän alkaloideista on myös antibakteerisia ja antiameebisia ominaisuuksia.


title: Kęstutis Marčiulionis

text: Kęstutis Marčiulionis (s. 24. maaliskuuta 1976 Kaunas, Liettuan SNT, Neuvostoliitto) on liettualainen kilpauransa päättänyt koripalloilija ja olympiamitalisti.


title: Kęstutis Marčiulionis

text: Marčiulionis pelasi kotimaansa lisäksi muun muassa Puolassa. Hän kuului Liettuan maajoukkueeseen sen voittaessa olympiapronssia Sydneyssä 2000. Hän edusti Liettuaa myös vuoden 1999 EM-kilpailuissa.


title: Darius Maskoliūnas

text: Darius Maskoliūnas (s. 6. tammikuuta 1971 Kaunas, Liettuan SNT, Neuvostoliitto) on liettualainen koripallovalmentaja ja kilpauransa päättänyt koripalloilija sekä olympiamitalisti.


title: Darius Maskoliūnas

text: Maskoliūnas pelasi lähinnä Liettuassa ja Puolassa. Hän voitti Euroliigan mestaruuden vuonna 1999, Saporta Cupin ja Liettuan sekä Puolan mestaruuksia.


title: Darius Maskoliūnas

text: Maskoliūnas kuului Liettuan maajoukkueeseen sen voittaessa olympiapronssia Sydneyssä 2000. Hän kilpaili Liettuan joukkueessa myös vuoden 1998 MM- ja vuosien 1997 ja 1999 EM-kilpailuissa.


title: Darius Maskoliūnas

text: Valmentajana Maskoliūnas on työskennellyt muun muassa kotimaassaan.


title: Olof Riska

text: Olof Wilhelm Riska (1. huhtikuuta 1919 Helsinki – 15. kesäkuuta 1994 Helsinki) oli suomalainen oikeustieteilijä ja professori. Hän oli 1948–1959 lainopillinen asiamies Henry Nielsenin palveluksessa. Vuosina 1965–1982 alkaen hän toimi merivahingonlaskijana ja oli alan eurooppalaisen liiton hallituksen jäsen. Hän oli 1973–1985 Svenska handelshögskolanin kauppaoikeuden professori.


title: Olof Riska

text: Riska väitteli tohtoriksi 1965.


title: Olof Riska

text: Riskan poika on fyysikko Dan-Olof Riska.


title: Patrizia Dorsch

text: Patrizia Dorsch (s. 15. helmikuuta 1994) on saksalainen alppihiihtäjä, joka edustaa Skiclub Schellenbergiä.


title: Patrizia Dorsch

text: Dorsch kilpaili alppihiihdon maailmancupissa ensimmäisen kerran Sankt Moritzin supersuurpujottelussa joulukuussa 2013. Ensimmäiset maailmancupin pisteensä hän saavutti Lake Louisen syöksylaskussa joulukuussa 2015 oltuaan 28:s. Parhaimmillaan hän on sijoittunut 18:nneksi Val d’Isèren alppiyhdistetyssä joulukuussa 2015.


title: Matti J. Särömaa

text: Matti J. Särömaa (2. maaliskuuta 1938 Helsinki – 26. helmikuuta 2007 Kotka) oli suomalainen valtiotieteen maisteri, päätoimittaja ja kirjailija.


title: Matti J. Särömaa

text: Särömaa työskenteli Liiketyönantajain Keskusliiton ja sittemmin Palvelutyönantajat ry:n tiedotuspäällikkönä vuosina 1968–1997. Hän toimi pitkään "Bibliophilos"- ja "Urheilukalastaja"-lehtien päätoimittajana. Hän oli Bibliofiilien seuran johtokunnan jäsen ja kirjoitti itse kirjoja gastronomian ja urheilukalastuksen alueilta. Hänet valittiin vuonna 2004 Vuoden Matiksi ja hän sai myös Suomen urheilukalastajien liiton kultaisen ansiomerkin.


title: Robinsonadi

text: Robinsonadi on kirjallisuudenlaji, jonka nimitys on peräisin Daniel Defoen romaanista "Robinson Crusoe". Se kuvaa haaksirikkoutuneiden elämää. Ne olivat suosittuja etenkin 1700-luvulla "Robinson Crusoen" ilmestyttyä, mutta niitä on kirjoitettu jo antiikin aikaan. Yrjö Hirn on kirjoittanut robinsonadien historian "Valtameren saari" (1928).


title: Wiking Division

text: Wiking Division on Diabolin seitsemäs studioalbumi, joka julkaistiin kesäkuussa 2015 levymerkillä Northern Heritage.


title: Pekka Kilkki

text: Pekka Juhani Kilkki (7. lokakuuta 1939 Mikkeli – 8. syyskuuta 1990 Helsinki) oli professori, joka uudisti metsätalouden suunnittelumenetelmiä sekä puun- ja metsänmittausmenetelmiä.


title: Pekka Kilkki

text: Kilkin vanhemmat olivat ylikonduktööri Viljo Johan Kilkki ja Helmi Loviisa Silaste. Hän tuli ylioppilaaksi Mikkelin lyseosta 1958 ja valmistui maatalous- ja metsätieteiden kandidaatiksi Helsingin yliopistosta 1965 pääaineenaan metsänarvioimistiede. Jatko-opintoja Kilkki suoritti muun muassa Kalifornian Forestry University -yliopistossa ja tohtoriksi hän väitteli tulotavoitteeseen perustuvasta hakkuulaskelmasta 1968. Helsingin yliopiston metsänarvioimistieteen apulaisprofessorina Kilkki toimi vuodesta 1969. Vuodesta 1975 hän toimi ensin Suomen Akatemian vanhempana tutkijana ja sitten tutkijaprofessorina, kunnes siirtyi 1982 Joensuun korkeakouluun, joka on nykyisin osa Itä-Suomen yliopistoa. Metsäntutkimuslaitoksen metsänarvioimisen tutkimusosaston professoriksi Kilkki tuli toimittuaan Joensuussa vuoteen 1988 asti. Hän työskenteli tässä tehtävässä aina kuolemaansa asti. Suomen Metsätieteellisen Seuran vuonna 1991 perustaman Werner Cajanuksen rahaston peruspääoma muodostui Kilkin testamentin turvin.


title: Anne Suomalainen

text: Anne Suomalainen (s. 20. lokakuuta 1981) on suomalainen salibandyn pelaaja, joka edustaa Salibandyliigassa pelaavaa Classicia ja Suomen salibandymaajoukkuetta. 167 senttimetriä pitkä oikealta laukova Suomalainen on pelipaikaltaan puolustaja.


title: Anne Suomalainen

text: Suomalainen on edustanut Classicia vuodesta 2007 alkaen ja saavuttanut seitsemän SM-kultaa joukkueen kanssa. SSV:n kanssa Suomalainen on juhlinut myös yhtä SM-kultaa. Classicin ja SSV:n lisäksi Suomalainen on pelannut sveitsiläisessä UHC Dietlikonissa.


title: Anne Suomalainen

text: Suomalainen on pelannut Suomen salibandymaajoukkueen paidassa seitsemissä MM-kilpailuissa. Hänellä on yksi kulta vuodelta 2001, kolme hopeaa ja kaksi pronssia.


title: Yrjö Suutari

text: Yrjö Olavi Suutari (s. 19. lokakuuta 1948 Kittilä) on suomalainen Sodankylässä asuva lehtori ja eräkirjailija. Hän toimi ammattioppilaitoksen sähkötekniikan osastolla lehtorina ja harrastaa metsästyksen ohella pilkkimistä.


title: Joanna Jędrzejczyk

text: Joanna Jędrzejczyk (s. 18. elokuuta 1987 Olsztyn, Puola) on puolalainen vapaaottelija. Hän oli UFC:n naisten korsisarjan mestari, jonka hän saavutti voittamalla Carla Esparzan 14. maaliskuuta 2015 UFC 185 -tapahtumassa. Mestaruuttaan Jędrzejczyk on puolustanut jo kolmesti.


title: Joanna Jędrzejczyk

text: Jędrzejczyk aloitti thainyrkkeilyn teini-ikäisenä päästäkseen parempaan kuntoon. Hän on thainyrkkeilyn viisinkertainen amatöörien maailmanmestari sekä nelinkertainen Euroopanmestari. Thainyrkkeilyurallaan Jędrzejczyk voitti yli 60 ottelua.


title: Joanna Jędrzejczyk

text: Vapaaottelu-uransa debyytin Jędrzejczyk teki toukokuussa 2012. Hän voitti 6 ottelua Euroopassa ennen ensimmäistä UFC-otteluaan Juliana Limaa vastaan heinäkuussa 2014. Kolmannessa UFC-kamppailussaan Jędrzejczyk sai vastaansa silloisen mestarin Esparzan. Jędrzejczyk voitti mestaruuden toisen erän teknisellä tyrmäyksellään, ollen kolmas eurooppalainen UFC-mestari.


title: Somnambulism

text: Somnambulism on puolalaisen sinfonisen black metalin yhtyeen Abused Majestyn EP-levy. Se julkaistiin 15. maaliskuuta 2014 levymerkillä Witching Hour Productions.


title: Łukasz Kruczek

text: Łukasz Paweł Kruczek (s. 1. marraskuuta 1975 Buczkowice) on puolalainen uransa päättänyt mäkihyppääjä ja nykyinen mäkihyppyvalmentaja. Hän edusti uransa aikana AZS-AWF Katowicea ja LKS Klimczok Bystraa. Vuodesta 2008 alkaen Kruczek on toiminut Puolan mäkimaajoukkueen päävalmentajana.


title: Łukasz Kruczek

text: Hyppääjänä Kruczek osallistui yksiin talviolympialaisiin, vuonna 1998. Hän oli suurmäen 45:s ja joukkuemäessä kahdeksas. Kruczek kilpaili kaksissa MM-kilpailuissa, vuosina 1997 ja 1999. Vuoden 1999 MM-kilpailuissa Ramsaussa hän oli suurmäessä 32:s. Maailmancupissa Kruczek kilpaili vuosina 1996–2002 sijoittuen parhaimmillaan sijalle 14 Kuopiossa vuonna 1999. Talviuniversiadeista Kruczek saavutti neljä kultamitalia ja yhden pronssimitalin. Hän lopetti uransa kauden 2002–2003 jälkeen.


title: Łukasz Kruczek

text: Kruczekista tuli Puolan mäkihyppymaajoukkueen päävalmentaja maaliskuussa 2008. Hänen aikanaan Puola on saavuttanut muun muassa normaalimäen MM-kultaa 2013 (Kamil Stoch) ja kultaa molemmista henkilökohtaisista kilpailuista vuoden 2014 talviolympialaisissa (Stoch).


title: Łukasz Kruczek

text: Hän on naimisissa Agatan kanssa ja heillä on kolme lasta: pojat Michał ja Kacper sekä tyttö Anna. Hän puhuu englantia, saksaa ja venäjää.


title: Victory Through Air Power

text: Victory Through Air Power on Walt Disneyn tuottama elävää kuvaa ja animaatiota yhdistelevä propagandaelokuva vuodelta 1943. Elokuva perustuu Alexander de Severskyn samannimiseen kirjaan. Elokuva pyrki vaikuttamaan siihen, millaista strategiaa Yhdysvallat käyttäisi toisessa maailmansodassa. Seversky tähdensi pitkän kantaman pommikoneiden ja ilmaherruuden merkitystä sekä taisteltaessa natsi-Saksaa vastaan että hyökättäessä Japaniin. Hän piti maavoimia ja laivaston pieniä hyökkäyskoneita siltä osin merkityksettöminä.


title: Victory Through Air Power

text: Jo ennen kuin Yhdysvallat liittyi toiseen maailmansotaan, The Walt Disney Company oli alkanut tuottaa koulutuselokuvia Yhdysvaltain armeijalle ja laivastolle ja propagandaelokuvia hallitukselle. Syynä olivat paitsi isänmaallisuus, myös työpula ja studion lakonuhka. Disney-studiosta tuli jopa hallituksen haara, elokuvatehdas, jonka tuotannosta 94 prosenttia meni hallitukselle.


title: Victory Through Air Power

text: Walt Disney halusi vaikuttaa sodan kulkuun. Hän innostui Severskyn kirjasta vuonna 1942 ja vakuuttui sen ideoista. Niinpä hän hankki elokuvaoikeudet ja ryhtyi suunnittelemaan elokuvaa. Asevoimien edustajat eivät innostuneet Severskyn näkemyksistä, ja laivasto jopa lupasi tarjota studiolle niin paljon tilauksia, ettei muiden elokuvien teolle jäisi tilaa. "Victory Through Air Power" ei ollut hallituksen rahoittama vaan studion oma tuotanto, ja sen toivottiin tuottavan voittoa.


title: Victory Through Air Power

text: Elokuvaa alettiin kuvata lokakuussa 1942, ja siinä yhdistetään piirroselokuvaa ja studiossa kuvattua Severskyn esitelmöintiä.


title: Victory Through Air Power

text: "Victory Through Air Power" alkaa johdannolla, jossa ylistetään kenraali Billy Mitchelliä. Piirrosjakso ”Ilmailun historiaa” kuvaa huumorin ryydittämänä lentokoneiden vaiheita Yhdysvalloissa alkaen Wrightin veljeksistä aina toisen maailmansodan aikoihin. Johdannon jälkeen Seversky esitelmöi sodan syistä ja siinä käytetyistä strategioista sekä puolustaa strategisia ilmapommituksia. Hänen näkökohtiaan havainnollistetaan piirrosanimaatioilla, jotka ovat välillä ”erittäin kekseliäitä”. Elokuvan päätteeksi esitetään ihannoituna, isänmaallisena ja osin vertauskuvallisena piirroselokuvana tuleva taistelu, joka noudattaa ehdotettua strategiaa: Yhdysvaltain kotka iskee Japanin mustekalan sydämeen.


title: Victory Through Air Power

text: Elokuva sai arvostelijoilta ristiriitaisen vastaanoton, eikä se menestynyt teattereissa, vaan tuotti noin 400 000–500 000 dollaria tappiota. Myöhemmin elokuvasta leikatut otteet, varsinkin ”Ilmailun historia”, lopulta kattoivat tappiot. Elokuvan musiikki sai Oscar-ehdokkuuden.


title: Victory Through Air Power

text: Yhdysvaltain laivasto suhtautui elokuvaan kielteisesti, kun taas Britannian ilmavoimat arvosti sitä. Elokuvan näkivät presidentti Franklin D. Roosevelt ja Yhdistyneen kuningaskunnan pääministeri Winston Churchill.


title: Victory Through Air Power

text: Teatterikierroksen jälkeen elokuvaa ei esitetty yli kuuteenkymmeneen vuoteen. "Victory Through Air Power" julkaistiin Yhdysvalloissa DVD:llä vuonna 2004. Elokuvaa ei ole levitetty Suomessa. Ruotsissa sen esittäminen kiellettiin vuonna 1944.


title: Machine of Creation

text: Machine of Creation on puolalaisen metalliyhtyeen Naumachian neljäs studioalbumi. Se julkaistiin 30. toukokuuta 2015 levymerkillä Via Nocturna.


title: Graeme Killick

text: Graeme Killick (s. 26. helmikuuta 1989 Fort McMurray, Alberta) on kanadalainen uransa lopettanut maastohiihtäjä, joka edusti Ptarmigan Nordic Ski Clubia.


title: Graeme Killick

text: Sotšin olympialaisissa 2014 Killick sijoittui Kanadan viestijoukkueen mukana 12:nneksi, 50 kilometrin vapaan hiihtotavan yhteislähtökilpailussa 28:nneksi, 30 kilometrin yhdistelmäkilpailussa 44:nneksi ja 15 kilometrin perinteisen hiihtotavan kilpailussa 65:nneksi. Falunin MM-kilpailuissa 2015 hän oli Kanadan viestijoukkueen mukana kymmenes, 50 kilometrin perinteisen hiihtotavan yhteislähtökilpailussa 19:s ja 15 kilometrin vapaan hiihtotavan kilpailussa 32:s.


title: Graeme Killick

text: Maastohiihdon maailmancupissa Killick kilpailii ensimmäisen kerran tammikuussa 2011 sijoittuen Otepään 15 kilometrin perinteisen hiihtotavan kilpailussa 60:nneksi. Maailmancupin pisteille hän ylsi ensimmäisen kerran joulukuussa 2015 oltuaan 21:s Lillehammerin 30 kilometrin yhdistelmäkilpailussa.


title: Graeme Killick

text: Killick lopetti uransa maastohiihtäjänä keväällä 2018.


title: Takehiro Watanabe

text: Takehiro Watanabe (s. 13. heinäkuuta 1993 Aizu-Wakamatsu) on japanilainen yhdistetyn hiihtäjä.


title: Takehiro Watanabe

text: Nuorten MM-kilpailuissa 2013 hän saavutti pronssia joukkuekilpailussa ja saavutti henkilökohtaisissa kilpailuissa sijat viisi ja kuusi. Falunin MM-kilpailuissa 2015 hän oli suurmäen henkilökohtaisessa kilpailussa 28:s. Yhdistetyn maailmancupissa Watanabe kilpaili ensimmäisen kerran Lahdessa maaliskuussa 2013. Maailmancupin pisteille hän pääsi ensimmäisen kerran Lahdessa helmikuussa 2014 oltuaan 27:s. Parhaimmillaan hän on ollut yhdeksäs Trondheimissa helmikuussa 2016.


title: Heikki Korhonen (kirjailija)

text: Heikki Korhonen eli Korhos-Heikki (s. 8. huhtikuuta 1884 Virrat) oli suomalainen 1900-luvun alkupuolella elänyt kirjailija. Hän kirjoitti seuranäytelmiä ja karhunampuja Martti Kitusen elämäkerran.


title: Heikki Korhonen (kirjailija)

text: Korhosen vanhemmat olivat Virtain Uuraisten Korhosen talollinen Herman Juhonpoika Korhonen (s. 1834) ja Vilhelmiina Yrjölä (1846–1908). Hän kävi urkurikoulun ja toimi kanttorina Virroilla. Korhosen aloitteesta pystytettiin vuonna 1936 Kotalan kylään Martti Kitusen muistomerkki.


title: Heikki Korhonen (kirjailija)

text: Nimellä "Korhos-Heikki":


title: Plutoniumpentafluoridi

text: Plutoniumpentafluoridi eli plutonium(V)fluoridi (molekyylikaava PuF) on harvinainen plutoniumin fluoridi. Se on valkeaa kiinteää ainetta. Sen kiderakenne on tetragonaalinen. Plutoniumpentafluoridia, kuten muitakin plutoniumin fluorideja, voitaneen käyttää metallisen plutoniumin valmistamiseen, mutta tällä käyttökohteella ei ole käytännön merkitystä, koska PuF fluoridia ei ole juuri pystytty eristämään.


title: Plutoniumpentafluoridi

text: Plutoniumpentafluoria voidaan valmistaa valohajottamalla plutoniumheksafluoridia (PuF) alle 520 nm aallonpituisella laservalolla.


title: Mauno Mäki-Petäjä

text: Mauno Mäki-Petäjä (s. 1941 Kannus) on suomalainen eläkkeellä oleva ylikonstaapeli ja eräkirjailija. Mäki-Petäjä on kirjoittanut erätarinoita ja pakinoita lehtiin 1950-luvulta alkaen. Hänellä on ollut myös oma kolumni Lestijoki-lehdessä.


title: Mercedes-Benz 190 (W201)

text: Mercedes-Benz W201 on Mercedes-Benzin vuosina 1982–1993 valmistama ylemmän keskiluokan automalli. Sen korvaajaksi tuli uuden C-sarjan aloittanut W202.


title: Mercedes-Benz 190 (W201)

text: Mercedes-Benz esitteli vuoden 1982 lopussa täysin uutta luokkaa edustaneen 190-mallin, joka sai korimerkinnäkseen W201. Mallia oli kehitetty lähes kymmenen vuoden ajan. Voimanvälitykseksi oli harkittu käytettävän etuvetoa, mutta suunnittelijat päätyivät kuitenkin perinteisempään takavetoon. Muotoiluun oli haettu paljon vaikutteita S-sarjasta. Ilmanvastuskerroin oli saatu laskettua hyvin alas, 0,33:een. Edistyksellisessä takajousituksessa oli viisi tukivartta, ja mallin ajo-ominaisuudet olivatkin luokan parhaimmistoa. Takaistuintilat olivat varsin ahtaat. Pienemmästä koostaan huolimatta 190 oli hinnaltaan lähes yhtä kallis kuin suurempi E-sarja.


title: Mercedes-Benz 190 (W201)

text: Turvallisuuteen oli kiinnitetty 190-mallin kehityksessä paljon huomiota. Autossa oli sivutörmäyssuojat ja kolaritilanteessa matkustamosta poispäin vetäytyvät polkimet. Alusta alkaen lisävarusteina tarjottiin kuljettajan turvatyynyä ja turvavöiden esikiristimiä. Vuodesta 1984 lähtien esikiristimet olivat vakiovaruste, ja 1992 vakioksi tuli turvatyyny.


title: Mercedes-Benz 190 (W201)

text: Mallivaihtoehtoina olivat aluksi 190 (90 hv) ja 190 E (122 hv). Heti vuonna 1983 tulivat 2,0 litran dieselmoottorilla varustettu 190 D (72 hv) ja suorituskykyinen 190 E 2.3-16 (185 hv), jonka kehityksessä oli ollut mukana Cosworth.


title: Mercedes-Benz 190 (W201)

text: Syksyllä 1985 esiteltiin 2,6-litrainen 190 E ja 2,5-litrainen 190 D. Kyseisissä malleissa käytettiin uuteen W124-malliin kehitettyjä moottoreja. Syksyllä 1986 markkinoille tuli 2,3-litrainen, joka oli Amerikassa toiminut perusmoottorina alusta alkaen. Syksyllä 1987 esiteltiin turbodiesel 190 D 2,5 Turbo (126 hv). Turbodieselin tunnisti oikeassa etukulmassa olevasta jäähdytysritilästä.


title: Mercedes-Benz 190 (W201)

text: 190-mallia uudistettiin vuoden 1988 syksynä. Kylkiin tuli S-sarjan kaltaiset muovipaneelit. Takaistuimelle saatiin muutaman sentin verran lisää polvi- ja pääntilaa. 16-venttiilisen moottorin iskunpituutta pidennettiin hieman, jonka myötä iskutilavuus kasvoi 2 498 kuutiosenttimetriin. Suorituskyky ei kuitenkaan parantunut juurikaan. Perusmalliksi 190:n tilalle tuli keväällä 1,8-litrainen 190 E, joka oli aikaisempaa moottoria tehokkaampi ja pienempikulutuksinen. Uutta mallia myytiin moninkertainen määrä aikaisempaan verrattuna.


title: Pentti L. Pullinen

text: Pentti L. Pullinen (k. joulukuussa 2004) oli suomalainen sotakirjailija. Salmin pitäjässä syntynyt Pullinen kertoi kahdessa sotavuosiin sijoittuneissa romaaneissaan suomalaisesta sotilaasta Pasi Toikasta joka jää haavoittuneena venäläisten vangiksi, joutuu pakkotyöleirille Siperiaan mutta onnistuu palaamaan sieltä takaisin Suomeen.


title: Plutoniumheksafluoridi

text: Plutoniumheksafluoridi eli plutonium(VI)fluoridi (molekyylikaava PuF) on plutoniumin fluoridi. Se muodostaa tumman punaisia tai ruskehtavia rombisia kiteitä. Plutoniumheksafluoridia, kuten muitakin plutoniumin fluorideja, voidaan käyttää metallisen plutoniumin valmistukseen. PuF on käytännössä tärkein plutoniumin fluoridi, vaikka se onkin voimakkaan syövyttävänä, epävakaana (mm. itseradiolyysi, alhainen kiehumispiste) ja radioaktiivisena aineena hankalaa käsitellä.


title: Plutoniumheksafluoridi

text: Plutoniumheksafluoridia voidaan valmistaa antamalla elementaarisen fluorikaasun reagoida plutoniumdioksidin (PuO) tai plutoniumtetrafluoridin (PuF) kanssa 600  °C:n lämpötilassa:


title: Plutoniumheksafluoridi

text: Myös plutoniumtrifluoridin (PuF) edelleenfluoraaminen on mahdollista:


title: Plutoniumheksafluoridi

text: Plutoniumheksafluoridia valmisti ensimmäisenä vuonna 1950 Los Alamosissa Florin työtovereineen.


title: Plutoniumheksafluoridi

text: Plutoniumheksafluoridi hajoaa plutoniumpentafluoridiksi (PuF) tai takaisin plutoniumtetrafluoridiksi jos sitä säteilytetään alle 520 nm aallonpituisella laservalolla.


title: Katja Raunio

text: Katja Raunio (s. 1985) on helsinkiläinen kirjailija, taidehistorioitsija ja käytännöllisen filosofian opiskelija. Hän voitti esikoisteoksellaan "Käy kaikki toteen" Kalevi Jäntin palkinnon vuonna 2015.


title: Christel Lee

text: Christel Lee (s. 1990 Bloomington, Indiana, Yhdysvallat) on yhdysvaltalainen viulisti. Hän on opiskellut mm. Juilliard-musiikkikoulussa New Yorkissa sekä Kronberg-akatemiassa ja Münchenin Musiikki- ja teatterikorkeakoulussa Saksassa.


title: Christel Lee

text: Lee voitti 11. kansainvälisen Jean Sibelius -viulukilpailun vuonna 2015.


title: Madden NFL 15

text: Madden NFL 15 on vuonna 2014 julkaistu amerikkalainen jalkapallo -aiheinen videopeli. Pelin kehitti EA Tiburon ja julkaisi EA Sports. Se julkaistiin PlayStation 3:lle, PlayStation 4:lle, Xbox 360:lle ja Xbox Onelle. Edellisvuosien tapaan pelin kansikuvaksi valittiin pelaaja äänestyksen kautta, jonka voitti Richard Sherman.


title: Madden NFL 15

text: Madden NFL 15 oli yhdysvalloissa vuoden 2014 toiseksi myydyin peli heti n jälkeen.


title: Twelve Days of Christmas

text: Twelve Days of Christmas on vanha englantilainen joululaulu.


title: Twelve Days of Christmas

text: Lorua muistuttavassa laulussa luetellaan lahjoja, joita laulun kertoja on saanut rakastetultaan jokaisena joulunajan kahtenatoista päivänä. Jokaiselle päivälle on omistettu yksi säkeistö. Jokaisen päivän lahjat toistuvat myös myöhempinä päivinä, jolloin säkeistöjen pituus jatkuvasti kasvaa. Uusin lahja mainitaan jokaisessa säkeistössä aina ensimmäisenä. Lisäksi jokaista lahjaa annetaan jokaisena päivänä yhtä monta kappaletta kuin miten monentena päivänä se on ensimmäisen kerran mainittu. Ensimmäinen ja ainoana jokaisessa säkeistössä toistuva lahja on ”peltopyy päärynäpuussa” ("a partridge in a pear tree"). Sitä seuraavat ”kaksi turturikyyhkyä” ("two turtle-doves") ja ”kolme ranskalaista kanaa” ("three French hens"). Viidennen päivän kohdalla ensimmäisen kerran esiintyvä säe "five gold rings" (”viisi kultasormusta”) on tapana laulaa aina muita säkeitä hitaammin.


title: Twelve Days of Christmas

text: Laulussa mainitut joulun kaksitoista päivää tarkoittavat päiviä joulupäivästä (25. joulukuuta) aina loppiaista edeltävään päivään (5. tammikuuta). Laulussa annettujen yksittäisten lahjojen kokonaismäärä on 364.


title: Twelve Days of Christmas

text: Laulun sanoista on olemassa lukuisia eri versioita, joissa mainitut lahjat vaihtelevat, varsinkin luettelon loppupäässä. Varhaisin painettu versio sanoista sisältyy noin vuonna 1780 Lontoossa ilmestyneeseen kirjaan "Mirth Without Mischief". Kyseessä on kansanlaulu, jonka alkuperä on mahdollisesti Ranskassa. Lauluun on alkujaan liittynyt lasten leikki, jossa rangaistiin sitä osallistujaa, joka ei muistanut kaikkia säkeitä oikein. On esitetty erilaisia näkemyksiä siitä, mikä vertauskuvallinen merkitys kullakin lahjalla mahdollisesti on. Suositun tarinan mukaan kyseessä olisi katolisille suunnattu laulumuotoinen ”katekismus”, jossa jokainen lahja ja sen lukumäärä viittaisi johonkin kristinuskon keskeiseen käsitteeseen. Tämä teoria on kuitenkin erittäin todennäköisesti perätön ja vasta nykyaikana keksitty.


title: Twelve Days of Christmas

text: Juha Vainio ja Jukka Virtanen ovat tehneet laulun sanoista suomenkielisen version "Joulun kaksitoista heilaa", jossa lahjan antajia on kaksitoista. Tämän version levyttivät Maija Hapuoja ja Seitsemän seinähullua veljestä -yhtye vuonna 1986. Suomessa laulu tunnetaan myös sarjakuvapiirtäjä Carl Barksin 1960-luvulla tekemästä sarjakuvatarinasta "Roope-setä jouluostoksilla" ("The Thrifty Spendthrift"), jossa Roope Ankka päättää käytännössä toteuttaa kaikki laulun sanoissa mainitut lahjat.


title: BK VEF Rīga

text: BK VEF Rīga on koripalloseura Latvian Riiasta. Ensimmäisen kerran se perustettiin vuonna 1958 ja lakkautettiin vuonna 1992. Vuonna 2007 seura herätettiin uudelleen henkiin, ja 2010-luku on ollut sille menestyksekäs. VEF on pelannut maansa pääsarjan lisäksi VTB-liigaa, Baltian liigaa, EuroChallengea ja EuroCupia.


title: BK VEF Rīga

text: VEF Rīga on voittanut Latvian mestaruuden vuosina 2011, 2012, 2013 ja 2015. Baltian liigassa se sijoittui toiseksi vuonna 2011.


title: BK VEF Rīga

text: VEF:n Neuvostoliiton ajan pelaajista menestyneimpiä lienevät muun muassa Valdis Valters, Igors Miglinieks, Gundars Vētra, Jānis Krūmiņš, Cēzars Ozers ja Juris Kalniņš. Uudelleen perustamisen jälkeen seuraa ovat edustaneet muun muassa Kristaps Janičenoks, Kaspars Bērziņš ja Mareks Mejeris.


title: Axel Weüdel

text: Axel Weüdel (alk. Pettersson, 1867 Kalmar – 1945 Minneapolis, Minnesota) oli ruotsalainen ammattiyhdistysmies ja sosialidemokraatti. Suomessa hänet tunnetaan ruotsinkielisen työväenliikkeen varhaisvuosien organisoijana ja toiminnastaan sortokausien aktivistiliikkeessä.


title: Axel Weüdel

text: Kalmarissa syntynyt Weüdel oli ammatiltaan metallimies, joka opiskeli omatoimisesti töidensä ohella. Hän oli yksi kotikaupunkinsa ammatillisen järjestäytymisen alullepanijoita ja ajoi myös aktiivisesti yleistä äänioikeutta. Vuonna 1892 Weüdel käynnisti ensimmäisen oman opintopiirinsä, ja pian hänen toimintansa huomioitiin myös valtakunnallisesti. Weüdel oli mukana ammattiyhdistystoiminnassa vielä Malmössa ja Tukholmassa ennen kuin sosialidemokraattien puheenjohtaja Hjalmar Branting lähetti hänet Suomeen talvella 1898. Weüdelin tehtävä oli agitoida sosialidemokraattista aatetta suomenruotsalaisen työväestön keskuudessa ja auttaa suomalaisia ammattiyhdistysaktiiveja oman ruotsinkielisen työväenjärjestön luomisessa.


title: Axel Weüdel

text: Weüdel oli huhtikuussa 1898 perustamassa Helsingin ruotsalaista työväenyhdistystä Gustaf Wistbackan, Reino Drockilan, Anders Käcklundin ja Jean Boldtin kanssa ja vuotta myöhemmin aloittamassa suomenruotsalaisen Finlands Svenska Socialdemokrater -yhdistyksen toimintaa. Hän kuului myös vuonna 1899 perustetun "Arbetaren"-sanomalehden ensimmäiseen toimituskuntaan päätoimittaja Reino Drockilan ja toisen avustajan Anders Käcklundin ohella.


title: Axel Weüdel

text: Vuonna 1901 Weüdel lähti mukaan aktivistien toimintaan avustamalla Venäjän tsaarinvaltaa vastustavia vallankumouksellisia kielletyn kirjallisuuden ja muiden painotuotteiden salakuljetuksessa. Aluksi hän järjesti uudelleen Suomen kautta kulkeneen Venäjän sosialidemokraattisen työväenpuolueen salakuljetusreitin puolueen kustantamilla varoilla. Hieman myöhemmin Weüdel muutti tehtävää varten Maarianhaminaan, jonne hän viranomaisten harhauttamiseksi perusti pienen metalliverstaan. Weüdelin organisoima salakuljetusreitti kulki Tukholmasta Ahvenanmaan kautta Turkuun, josta vallankumouksellista kirjallisuutta kuljetettiin edelleen Suomen halki Pietariin. Weüdel käytti apunaan värväämiään matkustajalaivojen miehistön jäseniä. Hän organisoi useiden vallankumouksellisten ryhmien, kuten bolševikkien, eserien, juutalaisen Bund-puolueen sekä Puolan ja Liettuan yhdistyneen sosialidemokraattisen puolueen propagandamateriaalin kuljetuksia. Myöhemmin Weüdelin toimintaa jatkoivat suomalaiset aktivistit Konni Zilliacuksen johdolla.


title: Axel Weüdel

text: Weüdel joutui pakenemaan Suomesta vuoden 1902 jälkeen. Hän muutti Australiaan ja Uuden Seelannin kautta Yhdysvaltoihin, jonne Weüdel saapui vuonna 1919. Hän asui muun muassa Indianapolisissa ja työskenteli paikallisessa autotehtaassa ja jatkoi samalla myös ammattiyhdistystoimintaansa. Viimeiset elinvuotensa Weüdel vietti Minnesotassa.


title: Axel Weüdel

text: Kalmarissa on nykyään hänen mukaansa nimetty katu sekä Axel Weüdelskolan -niminen lukio.


title: Vesa Wimmer

text: Vesa Wimmer (s. 11. tammikuuta 1974 Rovaniemi) on uransa lopettanut suomalainen jalkapalloilija. Hän oli pelipaikaltaan oikea laitapuolustaja.


title: Vesa Wimmer

text: Wimmer on Rovaniemen Palloseuran kasvatti. Hän teki ensiesiintymisensä seuran edustusjoukkueessa 16. heinäkuuta 1992 Veikkausliiga-ottelussa FC Jazzia vastaan. Wimmer pelasi RoPS:ssa seitsemän kautta ja esiintyi yhteensä 103 liigaottelussa, tehden kaksi maalia. Vuonna 1999 hän muutti pääkaupunkiseudulle ja liittyi Ykkösessä pelanneen FC Hongan joukkueeseen. Wimmer pelasi Hongassa 24 sarjaottelussa ennen uransa lopettamistaan kauden päätteeksi.


title: Gordon Ramsay – pannu kuumana

text: Gordon Ramsay – pannu kuumana (alkuperäiseltä nimeltä "Gordon Ramsay’s F Word") on englantilainen ruoanlaittoon keskittyvä tositelevisio-ohjelma, jonka pääosassa on Gordon Ramsay.


title: Oskarin orkesteri

text: Oskarin orkesteri () on brittiläinen vuosina 1994–1996 valmistunut animaatiosarja. Sarjaan valmistui kolme tuotantokautta, ja yhteensä 39 jaksoa. Tuotantoyhtiö oli Collingwood O’Hare.


title: Oskarin orkesteri

text: Kaukana tulevaisuudessa vuonna 2743 paha diktaattori Thaddius Vent on kieltänyt kokonaan musiikin. Sininen sisukas flyygeli Oscar muodostaa ystäviensä kanssa vastarintaliikkeen saadakseen musiikin takaisin.


title: Oskarin orkesteri

text: Suomessa sarja ensiesitettiin suomenkielisellä jälkiäänityksellä vuonna 1997 Yle TV2-kanavalla. Oscar-flyygelin ääntä esittää Pentti Siimes. Kertojan roolia esittää Risto Aaltonen ja sarjan antagonistia Thaddius Ventia Jarmo Koski.


title: EVVK (televisio-ohjelma)

text: EVVK oli suomalainen viihdeohjelma jota esitettiin MTV3-kanavalla vuosina 2004-2005. Ohjelmassa kaksi julkkisjoukkuetta kisaili keskenään ajankohtaisiin puheenaiheisiin liittyvissä tehtävissä, käsiteltiin viikon herkullisimmat aiheet ja kiinnostavimmat henkilöt Suomesta ja maailmalta tavalla tai toisella. Ohjelman juontajana toimi Petteri Ahomaa. Ohjelmassa viikoittain vaihtuvat kilpailijat olivat Katja Ståhl, Jussi Halli, Petri LiskiWallu Valpio, Saimi Nousiainen, Jone Nikula, Teuvo Loman, Oskari Katajisto, Sanna Saarijärvi, Kirsi Salo, Lotta Backlund, Sami Tenkanen, Jussi Lampi, Jyrki Hämäläinen, Anna-Kaisa Hermunen, Lola Odusoga, Hannele Lauri, Maria Kuusiluoma ja Rinna Paatso.


title: Aglona

text: Aglona on kylä Aglonan kunnassa Latgallian maakunnassa Latviassa. Kylä sijaitsee kymmenen kilometriä kaakkoon Rēzeknen ja Daugavpilsin väliseltä valtatieltä, P62-tien varressa kahden järven välisellä kannaksella. Aglona on tunnettu leipämuseosta ja roomalaiskatolisesta basilikasta. Niiden ansiosta kylä on melko vilkas, vaikka kunnan asukasluku on vain noin tuhat henkeä.


title: Aglona

text: Kylä alkoi kehittyä katolisuuden keskukseksi 1700-luvun alussa, kun paikallinen kartanonomistaja ja dominikaanijärjestö perustivat paikalle nunnaluostarin ja koulun. Nykyinen Aglonan kirkko sai basilikan statuksen vuonna 1980. Paavi Johannes Paavali II vieraili Aglonassa vuonna 1993. Basilika kokoaa vuosittain elokuun puolivälissä noin satatuhatta pyhiinvaeltajaa. Tällöin alttariseinältä paljastetaan 1700-luvulta peräisin oleva "Aglonan ihmeidentekijä Neitsyt Marian" maalaus. Pyhiinvaeltajat käyvät myös luostarin sisäpihalla olevalla pyhällä lähteellä, jonka veden uskotaan parantavan sairauksia.


title: Aglona

text: Pyhän veden vastapainoksi Aglonan kunnan alueella, noin 9 kilometrin päässä kirkolta on Paholaisenjärvi (). Se on 1,8 hehtaarin kokoinen, niukkaravinteinen ja kirkkaan sinivihreän veden järvi. Sen syvänteiden on uskottu kätkevän yliluonnollisia voimia.


title: Aglona

text: Kirkon lähellä toimii Aglonan leipämuseo. Sinne on koottu viljanviljelyyn ja leivänvalmistukseen liittyviä esineitä. Museossa on myös leipomo ja leipäkauppa. Leipomista voi itsekin kokeilla.


title: Juho Tanholin

text: Johan (Juho) Tanholin (1863 – 1928) oli suomalainen Viitasaarella asunut kansanrunoilija ja kansanperinteen kerääjä.


title: Juho Tanholin

text: Aviottomana lapsena syntynyt Tanholin oli koko elämänsä ajan sairaalloinen ja eli köyhyydessä. Hän alkoi kerätä kotiseudultaan satuja, runoja, lauluja, loitsuja, taikoja ja sananlaskuja ja lähetti niitä Suomalaisen Kirjallisuuden Seuralle. Tanholin alkoi sittemmin kirjoittaa myös itse runoja ja tarinoita. Tanholin kirjoitti myös runojaan muistiin ja hänen runojaan on säilynyt käsinkirjoitettujen arkkien ja lehtileikkeiden muodossa. Hän kirjoitti maksua vastaan pilkkarunoja joita häneltä tilasivat muun muassa rengit jotka eivät olleet päässeet piikojen aittoihin, pettyneet kilpakosijat ja riidoissa olleet naapurit. Tanholin kirjoitti pilkkarunojen ohella maksusta muitakin tilapäisrunoja ja laati rakkauskirjeitäkin. Hän seurasi myös ajankohtaisia tapahtumia ja teki niistä runoja.


title: Nuori Suomi (joulualbumi)

text:
Nuori Suomi oli Helsingissä vuosina 1891–1940 ilmestynyt kirjallis-taiteellinen joulualbumi. Julkaisu sai alkunsa sanomalehti Päivälehden piirissä. Vuoteen 1904 (nrot I–XIII) sen alanimeke olikin "Päivälehden joulualbumi". Lehden lakkauttamisen jälkeen albumi siirtyi Helsingin Uuden Kirjapaino-Osakeyhtiön kustannettavaksi ja vuosina 1924–1930 siitä otti väliaikaisesti vastatakseen Suomen Kirjailijaliitto.
"Nuori Suomi" -albumin maine pohjautuu ennen muuta "Päivälehden" aikaan, jolloin sen avustajina toimi suuri joukko tunnettuja kirjailijoita ja taiteilijoita.
Päivälehden toimituksen sisäpiirissä koettiin tärkeäksi täydentää sanomalehden tarjoamaa uutissisältöä kerran vuodessa ilmestyvällä kirjallis-taiteellisella albumilla, joka voisi toimia nuorsuomalaisen kulttuuripiirin yhdyssiteenä ja toisaalta tehdä tunnetuksi uutta kotimaista taidetta laajoille kansalaispiireille. Julkaisun ideointiin ottivat osaa ainakin Eero Erkko, Juhani Aho, Santeri Ivalo, Kasimir Leino ja Axel Gallén.


title: Nuori Suomi (joulualbumi)

text: Jouluksi 1891 ilmestyneestä "Nuoren Suomen" ensimmäisestä numerosta lähtien joulualbumista tuli myyntimenestys, jonka usean tuhannen kappaleen painokset loppuivat aina kesken. Kun Päivälehti vuonna 1904 lakkautettiin, siitä otti vastatakseen Päivälehden seuraajaa Helsingin Sanomia julkaissut kirjapainoyhtiö. Siirryttyään 1920-luvulla Suomen kirjailijaliiton haltuun albumista tehtiin pelkästään kirjallisuuteen keskittyvä julkaisu ja sen ulkoasu menetti entisen kuvallisen loistonsa. Kun kirjailijaliitto päätti lopettaa "Nuoren Suomen" julkaisemisen, se siirrettiin takaisin Uudelle Kirjapaino-Osakeyhtiölle ja ilmestyi vielä vuosina 1931–1940 Eljas Erkon toimittamana. Samalla palattiin vanhaan tapaan kuvittaa albumi hienoilla taidejäljennöksillä. Ensimmäisessä toimittamassaan albumissa Erkko lupasi, että joulualbumista tulee jälleen ”kulttuurimme kuvastin”.


title: Nuori Suomi (joulualbumi)

text: Keskeiset nuorsuomalaisiin lukeutuvat kirjailijat Juhani Aho, J. H. Erkko, Santeri Ivalo, Arvid Järnefelt, Kasimir ja Eino Leino, Maila Talvio, L. Onerva ja Larin Kyösti täyttivät novelleineen ja runoineen julkaisun ensi vuosikymmeninä albumin sivut. Myös vähemmän tunnettujen kynäilijöiden tekstejä julkaistiin. Kaunokirjallisuuden ohella tarjottiin kantaa ottavia selvityksiä erilaisista yhteiskunnallisista kysymyksistä kuten äänioikeudesta (Eero Erkko 1892), kunnallisesta verotuksesta (Santeri Ivalo 1894) ja tasa-arvoisuudesta (Tekla Hultin 1893). Naiskysymyksestä kirjoitti Lucina Hagmanin ohella Minna Canth, jonka muistolle omistettiin kokonaisuudessaan vuoden 1897 joulualbumi. Teatterikatsauksia laati Kasimir Leino ja suomalaisen musiikkielämän tulevaisuutta pohdiskeli Oskari Merikanto. Myös nuottimateriaalia julkaistiin. Joulualbumin ensimmäisessä numerossa 1891 julkaistu Jean Sibeliuksen "Perpetuum mobile" oli hänen varhaisin painettu sävellyksensä.


title: Nuori Suomi (joulualbumi)

text: 1910-luvulla kirjoitusten aihepiiri laajeni myös ulkomaisiin aiheisiin. Esimerkiksi vuoden 1914 albumissa Mikko Erich pohti Euroopan valtiollis-poliittista tilannetta maailmansodan puhjetessa, Anna-Maria Tallgren esitteli tukholmalaisen Thielin yksityisgallerian ja Liisi Karttunen kertoi Roomassa sijaitsevasta Pyhän Birgitan talosta ja sen pohjoismaihin liittyvästä historiasta. Runotervehdyksen joulualbumiin oli lähettänyt Joel Lehtonen Tunisiasta.


title: Nuori Suomi (joulualbumi)

text: Sotien välisenä aikana vanha nuorsuomalainen kirjoittajakunta alkoi väistyä uuden sukupolven tieltä. Kaarlo Sarkia, Elina Vaara, Viljo Kojo, Yrjö Jylhä, Einari Vuorela, Oiva Paloheimo ja Helvi Hämäläinen olivat nyt albumin vakioavustajia. Esseitään tai otteita tulevista julkaisuistaan tarjosivat mm. Olavi Paavolainen ja Lauri Viljanen.


title: Nuori Suomi (joulualbumi)

text:
"Nuori Suomi" oli ensimmäisiä runsaasti kuvitettuja julkaisuja Suomessa. Uudet keksinnöt kuvanpainotekniikan alalla (esim. valokuvien rasterointiin pohjautuvat painolaatat) mahdollistivat sekä viivapiirrosten että valokuviin pohjautuvien taidejäljennösten painattamisen. Ensimmäiset numerot painettiin Helsingissä F. Tilgmannin kirja- ja kivipainossa. Kansilehtiä lukuun ottamatta painotyö oli aluksi mustavalkoista. 1910-luvulla taidekuvia ryhdyttiin painamaan myös monivärijäljennöksinä. Uutta ja poikkeavaa oli, että kunkin albumin kansilehden luonnosteli eri taiteilija.
Keskeisimmät Nuorta Suomea sen alkuaikoina avustavista taiteilijoista olivat Albert Edelfelt, Eero Järnefelt, Venny Soldan-Brofeldt, Pekka Halonen, Akseli Gallen-Kallela sekä Magnus Enckell. Maalauksista tehtyjen jäljennöksien ohella albumeissa oli runsaasti teksteihin liittyviä kuvituspiirroksia, vinjettejä ja muita ornamentteja, joita tekivät Väinö Blomstedt, Alex Federley, Albert Gebhard sekä Suomeen kotiutunut ruotsalaissyntyinen Louis Sparre. 1910-luvulla modernit taidetyylit pääsivät esittäytymään albumissa: Vilho Sjöström, Helena Schjerfbeck, Jalmari Ruokokoski, Santeri Salokivi, Verner Thomé. Vuoden 1922 joulualbumiin oli painettu värijäljennöksiä niin Gallen-Kallelalta kuin Tyko Salliselta. 1930-luvulla mukaan olivat tulleet mm. Alvar Cawén, Antti Favén, Wäinö Aaltonen, Martti Ranttila, Ilmari Huitti ja Matti Visanti.


title: Tērveten kunta

text: Tērveten kunta (, ) on kunta ja sen keskuskylä Zemgalen maakunnassa Latviassa. Kunnassa sijaitsee luonnonpuisto sekä "Agrofirma Tērveten" panimo, jonka hallussa on tervete.lv-verkkotunnus. Panimon toimintaan ja tuotteisiin pääsee tutustumaan ennakkovarauksella.


title: Tērveten kunta

text: Tērveten luonnonpuiston alueella on keskiaikainen linnavuori ja vuonna 1339 rakennetun linnan rauniot. Linnavuoren rakensivat semgalleiksi nimitetyn heimon joukot. Kuninkaansa Namejsin johtamina he puolustautuivat ristiretkeläisiä vastaan. Samalle paikalle valmistui Kalparitariston puinen "Hof zum Berg" -linna vuonna 1339.


title: Tērveten kunta

text: Latvian presidenttinä 1930-luvulla toiminut Alberts Kviesis oli syntyisin Tērvetestä.


title: Nuori Suomi (täsmennyssivu)

text: Nuori Suomi voi tarkoittaa seuraavia:


title: Gustavo Adolfo Bécquer

text: Gustavo Adolfo Claudio Domínguez Bastida, tunnettu nimellä Gustavo Adolfo Bécquer, (17. helmikuuta 1836 Sevilla – 22. joulukuuta 1870 Madrid) oli espanjalainen runoilija ja kirjailija sekä myös lahjakas piirtäjä. Häntä pidetään yhtenä tärkeimmistä espanjalaisista runoilijoista 1800-luvulla. Hänen melankoliset teemansa olivat samoja kuin romantiikan ajan runoilijoiden, mutta hänen eleetön tyylinsä oli tietoisen epäromanttista. Häntä on kutsuttu Espanjan ensimmäiseksi moderniksi runoilijaksi.


title: Gustavo Adolfo Bécquer

text: Bécquerin tunnetuimmat teokset ovat runokokoelma "Rimas" (1871) ja novellikokoelma "Leyendas" (1857–1864).


title: Gustavo Adolfo Bécquer

text: Bécquer oli taidemaalari Don José Domínguez Bécquerin poika, mutta jäi kymmenvuotiaana orvoksi ja asui eri sukulaisten luona. Vuonna 1854 Becker muutti Madridiin, jossa asui kuolemaansa asti.


title: Gustavo Adolfo Bécquer

text: Bécquer tuli pian tunnetuksi Madridin taiteilija- ja kirjailijapiireissä. Hän ihastui muusikko ja kirjallisuustoimittaja Joaquin Espin y Guillenin tyttäreen Juliaan, muttei saanut vastarakkautta. Saatuaan jonkin verran menestystä "Leyendas"-novellikokoelmallaan hän avioitui 1861 tuberkuloosia hoitaneen lääkärinsä tyttären Casta Esteban y Navarron kanssa. He saivat kolme lasta mutta erosivat.


title: Gustavo Adolfo Bécquer

text: Bécquer sai toimeentulonsa lehtiartikkeleista, käännöstöistä ja virkamiestehtävistä – hän toimi muun muassa virallisena romaanien sensorina 1864–1868. Hänen runojensa ja novelliensa pääasiallinen julkaisukanava oli sanomalehti "El Contemporáneo".


title: Gustavo Adolfo Bécquer

text: Bécquer kuoli 34-vuotiaana tuberkuloosiin Madridissa 1870.


title: FK Žalgiris

text: Vilniaus futbolo klubas Žalgiris eli FK Žalgiris on jalkapalloseura Vilnan kaupungista. Seura pelaa Liettuan korkeimmalla sarjatasolla A Lygassa. Seura on voittanut Liettuan mestaruuden kuudesti: 1991, 1992, 1999, 2013, 2014 ja 2015. Liettuan cupin eli LFF taurėn seura on voittanut yhdeksän kertaa; 1991, 1993, 1994, 1997, 2003, 2012, 2013, 2014 ja 2015. Liettuan Supercupin Žalgiris on voittanut nejästi: 2003, 2012, 2013, 2014.


title: Erkki Alhanko

text: Erkki Alhanko (28. joulukuuta 1917 – 24. marraskuuta 2015) oli suomalainen diplomaatti. Hän toimi konsulina Kolumbiassa Bogotássa. Hän valmistui ekonomiksi 1943, kauppatieteiden kandidaatiksi 1946 ja samana vuonna hänet vihittiin maisteriksi Helsingin Kauppakorkeakoulun ensimmäisessä promootiossa.


title: Erkki Alhanko

text: Alhanko kirjoitti Kauppakorkeakoulun oppikirjana käytetyn teoksen "Teollisuuskirjanpidon näyte- ja harjoitusesimerkkisarjoja" ja myös luennoi aiheesta sekä yksityisesti että Helsingin yliopiston Metsätieteen laitoksella. Alhanko laati väitöskirjan "Pulp and Paper Problem in Colombia", joka tarkastettiin lokakuussa 1953 Helsingin Kauppakorkeakoulussa mutta kuitenkin hylättiin yllättäen äänin 5–4 opettajaneuvoston kokouksessa vastoin vastaväittäjien ja kustoksen kantaa vasta vuoden kuluttua lokakuussa 1954. (Nykyisin hylkääminen on esitettävä väitöstilaisuudessa.) Väitöskirjan hyväksymistä puolsi voimakkaimmin rehtori Kaarlo Hildén. Hylkäysprosessi on pyyhitty pois kaikista Kauppakorkeakoulun arkistoista, eikä sitä mainita edes hylättyjen väitöskirjojen luetteloissa. Laura Kolbe luonnehtii tapausta oikeusmurhaksi ja siteeraa myös Hildéniä joka piti sitä "tieteellisenä kuolemantuomiona".


title: Erkki Alhanko

text: Alhanko julkaisi muistelmansa "Konsulina Kolumbiassa – kauppaa kaukomailla 50 vuotta" (2007).


title: Erkki Alhanko

text: Alhangon tytär on balettitanssija Anneli Alhanko. Hänen lapsenlapsensa on Miss Ruotsi, näyttelijä Josephine Alhanko.


title: Raadin kartano

text: Raadin kartano on Virossa Tarton lähettyvillä sijaitseva vanha sukukartano.


title: Raadin kartano

text: Kartanon omisti useiden sukupolvien ajan baltiansaksalainen von Liphartin aatelissuku. Siellä oli mittavat taidekokoelmat ja huomattava kirjasto. Kartano toimi linkkinä Tarton yliopiston, koulutettujen baltiansaksalaisten ja Pietarin aatelisten välillä. 1800-luvun alkupuoli oli kartanon loistoaikaa. Tällöin kartanossa vieraili keisari Paavali I:n vaimo Maria Fjodorovna, joka ihastui kartanon puutarhaan. 1900-luvun alkuun tultaessa kartanon loisto oli mennyttä. Ensimmäisen maailmansodan aikana Liphartit lähtivät Virosta ottaen omaisuutensa mukaansa. Vuosina 1922–1944 kartano oli Viron kansallismuseon hallussa. Syksyllä 1940 neuvostojoukot ottivat haltuunsa yli sata hehtaaria Raadin kartanon maita ja tekivät sinne sotilaslentokentän. Vuonna 1944 kartanon päärakennus paloi pommituksissa.


title: Raadin kartano

text: 2000-luvun alkupuolella päätettiin kartanon maille rakentaa uusi rakennus Viron kansallismuseolle. Rakennus tulee olemaan 356 metriä pitkä ja se rakennetaan vanhan kiitotien päälle. Uuden museon avajaiset pidetään 22. syyskuuta 2016.


title: Fernando Schmed

text: Fernando Schmed (s. 23. heinäkuuta 1991) on sveitsiläinen alppihiihtäjä. Hän edustaa Grau Hörner Mels -seuraa. Schmed on erikoistunut vauhtilajeihin.


title: Fernando Schmed

text: Schmed debytoi maailmancupissa joulukuussa 2012 Bormiossa keskeyttäen syöksylaskukilpailun ensimmäisellä kierroksella. Avauspisteensä Schmed saavutti helmikuussa 2015 Saalbachin syöksylaskusta ollen 26:s. Hänen paras sijoituksensa maailmancupin osakilpailussa on 23:s sija joulukuulta 2015 Beaver Creekin supersuurpujottelusta.


title: FK Atlantas

text: Futbolo klubas Atlantas on jalkapalloseura Klaipėdan kaupungista Länsi-Liettuasta. Seura pelaa Liettuan korkeimmalla sarjatasolla A Lygassa. Se on voittanut Liettuan mestaruuden neljästi: 1978, 1980, 1981 ja 1984. Liettuan cupin se on voittanut kahdessti 2001 ja 2003.


title: Lisa Hauser

text: Lisa Theresa Hauser (s. 16. joulukuuta 1993 Kitzbühel) on itävaltalainen ampumahiihtäjä. Hän edustaa Kitzbüheler Ski Clubia.


title: Lisa Hauser

text: Maailmancupissa Hauser debytoi henkilökohtaisella matkalla kaudella 2013–2014 ollen Annecyn pikakilpailussa 33:s ja saavuttaen heti ensimmäiset maailmancupin pisteensä.


title: Lisa Hauser

text: Hauserin paras sijoitus maailmancupin osakilpailussa on viides sija Östersundin pikakilpailusta kaudella 2016–2017.


title: Lisa Hauser

text: Hauser kilpaili nuorten MM-kilpailuissa 2012–2014. Kontiolahdella 2012 hän sai pronssia pikakilpailussa ja viestissä. Obertilliachissa 2013 Hauser saavutti hopeaa normaalimatkalla pronssia pikakilpailussa. Presque Islen kisoissa 2014 hän oli toinen normaalimatkalla ja hiihti pronssia saavuttaneessa Itävallan viestijoukkueessa. EM-kilpailuissa Hauser sai vuonna 2013 hopeaa pikakilpailussa ja takaa-ajossa sekä pronssia normaalimatkalla.


title: Lisa Hauser

text: Sotšin talviolympialaisissa 2014 Hauser oli henkilökohtaisilla matkoilla parhaimmillaan pikamatkan 27:s. Kontiolahden MM-kilpailuissa 2015 hän oli parhaimmillaan 14:s yhteislähdössä. Oslossa 2016 hän sijoittui normaalimatkalla 13:nneksi.


title: Irbene

text: Irbene on Neuvostoliiton hylätty sotilastukikohta nykyisessä Latviassa, Ventspilsin kunnassa. Sotilaallisiin tarkoituksiin vuonna 1971 rakennettu suurikokoinen radioteleskooppi on nykyisin Ventspils International Radio Astronomy Center -niminen tiedekeskus. Irbene sijaitsee tien P124 lähistöllä.


title: Irbene

text: Radioteleskooppi rakennettiin seuraamaan länsivaltojen sotilassignaaleja. Sen lautasantenni on 32-metrinen. Tutka-aseman ympärillä oleva Neuvostoliiton armeijan entinen tutkikohta tyhjeni vuonna 1991. Alue käsittää lähes 20 hylättyä betonielementtirakennusta. Niiden alueella pääsi aikaisemmin kulkemaan vapaasti, mutta nykyisin alue on suljettu ja se aiotaan purkaa.


title: Macx Davies

text: Macx Davies (s. 24. joulukuuta 1992 Calgary) on kanadalainen ampumahiihtäjä. 180 senttimetriä pitkä ja 78 kilogrammaa painava Davies edustaa Canmore Nordic Skiing Clubia ja hänen valmentajanaan toimii Roddy Ward.


title: Macx Davies

text: Davies debytoi maailmancupissa tammikuussa 2014 sijoittuen 40:nneksi Oberhofin pikamatkalla. Näin ollen hän saavutti heti ensimmäisen maailmancupin pisteensä. Daviesin paras sijoitus maailmancupin osakilpailussa on kymmenes tila Östersundin pikamatkalta joulukuulta 2015. Hän ampui tuossa kilpailussa nollat.


title: Luettelo sulkapallon olympiamitalisteista

text: Sulkapallo on ollut olympialaisten lajivalikoimassa virallisena lajina vuodesta 1992. Menestyneimmät maat olympialaisten sulkapallossa ovat Kiina, Etelä-Korea ja Indonesia.


title: Kaarle Salmivuori

text: Kaarle Frans Aleksander Salmivuori (28. joulukuuta 1929 Ruskeala – 26. marraskuuta 2015 Hyvinkää) oli suomalainen poliitikko, Järvenpään kaupunginjohtaja ja kansanedustaja. Hänelle myönnettiin kaupunkineuvoksen arvonimi 1990.


title: Kaarle Salmivuori

text: Salmivuori kirjoitti ylioppilaaksi 1950 Haapaveden yhteiskoulusta, kansakoulunopettajaksi hän valmistui 1953 Helsingin opettajakorkeakoulusta ja valmistui Suomen liikemiesten kauppaopistosta 1964. Hän oli kansakoulunopettajana Järvenpäässä 1953–1973 ja sen jälkeen Järvenpään kaupunginjohtaja 1973–1992.


title: Kaarle Salmivuori

text: Salmivuori oli kansanedustaja sosialidemokraattien eduskuntaryhmässä 1970–1975.


title: Kaarle Salmivuori

text: Salmivuoren poika on sijoittaja Ari Salmivuori.


title: Mongo Beti

text: Alexandre Biyidi Awala, tunnettu nimillä Mongo Beti ja Eza Boto (30. kesäkuuta 1932 M’balmayo, Kamerun – 8. lokakuuta 2001 Douala, Kamerun), oli kamerunilainen kirjailija. Marxilainen Beti kirjoitti ranskaksi ja asui suuren osan elämästään maanpaossa Ranskassa.


title: Mongo Beti

text: Beti syntyi pienessä kylässä Afrikan länsirannikon Kamerunissa, joka oli silloin Ranskan merentakainen territorio. Hän kävi paikallisia lähetyskouluja ja sitten lukiota Kamerunin pääkaupungissa Yaoundéssa. Vuonna 1951 hän siirtyi Ranskaan ja opiskeli ensin Aix-en-Provencen yliopistossa ja sitten Pariisin Sorbonnessa. Opintojen jälkeen Beti alkoi opettaa kirjallisuutta, kreikkaa ja latinaa ranskalaisissa oppikouluissa, ja jatkoi opetustyötä läpi kirjailijauransa.


title: Mongo Beti

text: Aix-en-Provencen vuosinaan Beti julkaisi ensimmäisen romaaninsa "Ville cruelle" (1954) salanimellä Eza Boto. Hänen maineensa perustuu etenkin 1950-luvun loppupuolella vuoden väliajoin julkaistuihin kolmeen romaaniin "Le Pauvre Christ de Bomba" (1956), "Mission terminée" (1957) ja "Le Roi miraculé : chronique des Essazam" (1958).


title: Mongo Beti

text: Vakaumuksellisena marxilaisena Beti ei palannut Kameruniin maan itsenäistyttyä 1960, koska vastusti presidentti Ahmadou Ahidjon itsevaltaista hallintoa. Vuonna 1972 Beti julkaisi ”Kamerunin itsenäistymisen ruumiinavauksen”, kriittisen esseen nimeltä "Main Basse sur le Cameroun, Autopsie d’une Décolonisation".


title: Zelena

text: Zelena on hahmo Olipa kerran -sarjassa. Häntä näyttelee Rebecca Mader. Zelena oli alun perin mukana vain kolmannella kaudella, mutta hahmo palasi neljännen kauden lopussa. Zelena kuvaa lännen pahaa noitaa. Zelena on Regina Millsin sisko.


title: Kujanpää

text: Kujanpää on muun muassa seuraavien merkittävien suomalaisten sukunimi:


title: Pekka Pirilä

text: Pekka Väinämö Pirilä (3. heinäkuuta 1945 Helsinki – 24. marraskuuta 2015 Espoo) oli suomalainen professori. Hän oli Teknillisen korkeakoulun energiatalouden professori 1999–2009 ja sen jälkeen itsenäinen konsultti. Hän väitteli tohtoriksi 1973 Teknillisestä korkeakoulusta.


title: Mooliosuus

text: Mooliosuus kuvaa seoksen komponentin ainemäärän suhdetta koko seoksen ainemäärään. Kaikkien seoksen komponenttien mooliosuuksien summa on 1. IUPAC suosittelee mooliosuuden tunnuksena kaasuseoksille kirjainta y ja muille seoksille kirjainta x. Mooliosuuden tunnuksena käytetään usein myös kreikkalaisten aakkosten kirjainta χ. Komponentille i määritellään mooliosuus seuraavasti:


title: Mooliosuus

text: Seoksen komponenttien mooliosuuksilla on merkittävä vaikutus seoksen fysikaalisiin ja kemiallisiin ominaisuuksiin ja se on tärkeä suure erityisesti fysikaalisessa kemiassa. Mooliosuuksista riippuvia ominaisuuksia ovat muun muassa aktiivisuus, höyrynpaine, lämmönjohtavuus, tiheys, pintajännitys sekä partiaaliset moolisuureet.


title: Rosenborgin linna

text: Rosenborgin linna on kuninkaallinen linna, nykyisin museo Kööpenhaminassa. Linnan rakennutti Tanskan kuningas Kristian IV vuonna 1606, ja kuninkaat asuivat linnassa 1700-luvun alkuun saakka.


title: Rosenborgin linna

text: Linna edustaa renessanssityyliä. Rakennustyön ensimmäisessä vaiheessa 1606 alkaen rakennettiin yksikerroksinen, nykyistä linnaa lyhyempi rakennus. Vuosina 1612–1615 linnaa laajennettiin, ja siihen tehtiin toinen kerros ja kaksi pientä tornia. Kolmas kerros ja suuri torni lisättiin 1624 sekä yksi pienempi torni vielä 1634.


title: Rosenborgin linna

text: Kuninkaan ja kuningattaren asunnot olivat ensimmäisessä kerroksessa. Vain kuninkaan huoneisto on säilynyt.


title: Rosenborgin linna

text: Kristian IV vietti linnassa suurimman osan ajastaan. Myös hänen seuraajansa Fredrik III asui linnassa. Kristian V asui etupäässä muualla mutta käytti turvallista Rosenborgin linnaa valtion ja kuningasperheen aarteiden säilytyspaikkana. Fredrik IV oli viimeinen kuningas, joka vielä asui Rosenborgin linnassa säännöllisesti. Hän kuitenkin rakennutti ylellisempiä palatseja, jonne hän ja hänen seuraajansa siirtyivät asumaan Rosenborgin sijaan. Viimeinen linnassa asunut kuninkaallinen oli kuninkaan sisar, jolla oli siellä huone vuoteen 1725 saakka. Sen jälkeen kuninkaalliset käyttivät linnaa enää erityistapahtumiin kuten syntymäpäiviin ja juhliin. Linnassa myös säilytettiin arvoesineiden lisäksi hovin huonekaluja, jotka olivat vanhentuneita mutta käyttökelpoisia.


title: Rosenborgin linna

text: Rosenborgin linna avattiin julkiseksi museoksi 1838. Siellä on näytteillä Tanskan kuninkaallisten esinekokoelmat 1500-luvulta 1800-luvulle. Linnasta tuli valtion omaisuutta 1849, mutta sen yksityiskokoelmat säilyivät kuninkaan omaisuutena.


title: Aventics

text: Aventics GmbH (oikeinkirjoitus AVENTICS) on vuonna 2013 perustettu pneumaattisten komponenttien ja -järjestelmien valmistaja. Aventicsin toimipaikkoja ovat Laatzen / Hannover, Gronau (Leine), Bonneville (Ranska), Lexington (USA), Eger (Unkari) ja Changzhou (Kiina). Yhtiö on erikoistunut toimittamaan laivojen ohjaus- ja valvontaratkaisuja sekä hyötyajoneuvojen pneumatiikkaa.


title: Aventics

text: Yritys perustettiin vuonna 2013 Bosch-Rexroth-ryhmän pneumaattisen divisioonan myynnin kautta. Joulukuussa 2013 se myytiin rahoitusyrittäjälle Triton ja se on ollut kaupankäynti Aventicsin palveluksessa helmikuusta 2014 lähtien.


title: Aventics

text: Pneumatiikassa käyttää paineilmaa väliaineena. Yritys valmistaa sylintereitä, venttiilejä, venttiilijärjestelmiä sekä paineilmanhuoltoyksiköitä. Aventics on enenevässä määrin suuntautunut älykkään pneumatiikan kehittämiseen teollisuuden tarpeiden ja vaatimusten kasvaessa.


title: Aventics

text: Nykyinen yritys voidaan jäljittää takaisin vuonna 1869 perustettuun Westinghouse Air Brake Company -yhtiöön (Wabco). Vuonna 1949 Wabcon pneumatiikkaliiketoiminta siirtyi Rexroth:lle, joka oli tuolloin Mannesmann-konsernin tytäryhtiö. Lopputuloksena syntyi Mannesmann Rexroth Pneumatik GmbH päätoimipaikkanaan Hannover Saksassa. Vuonna 1991 Mannesmann Rexroth hankki AB Mecman:n (perustettu 1945) ja se liitettiin osaksi pneumatiikkayksikköä ja nimettiin Rexroth Mecman GmbH :ksi. Kun Bosch osti Rexrothin vuonna 2001, Bosch Automation ja Mannesmann Rexroth (Rexroth Mecmanin emoyhtiö) yhdistettiin nykyiseksi Bosch Rexroth:ksi. Pneumatiikkadivisioona eriytettiin syyskuussa 2013 itsenäiseksi yhtiöksi ja nimettiin Rexroth Pneumatics:ksi. Sen jälkeen se myytiin sijoitusyhtiö Triton:lle. Sittemmin yhtiö on toiminut nimellä Aventics. Vuoden 2016 alussa hammasketjuyksikkö myytiin brittiläiselle Renoldille, Maaliskuussa 2017 julkistettiin yrityskauppa, jossa Aventics osti Vector Horizon Technology LLC:n (VHtek) Bowling Green:sta Kentuckysta (USA). VHtek kehittää puhtaita energiajärjestelmiä, joissa keskitytään päästöjenhallintaan ja kehittyneisiin mekatroniikkalaitteisiin.


title: Aventics

text: Heinäkuussa 2018 julkistettiin yritysosto. Emerson on maailman johtava älykkäiden pneumatiikkatekniikoiden yritys, joka toimittaa kone ja tehdas automaatiosovelluksia.


title: Tavajärven luostari

text: Tavajärven luostari oli Kuusamon Itäosassa Tavajärvellä sijainnut ortodoksinen vanhauskoisten luostari. Luostarin perustivat 1800-luvun puolivälissä Venäjän puolelta tulleet vanhauskoiset munkit jotka siirtyivät Suomeen sen jälkeen kun Vienan Karjalassa sijainnut vanhauskoisten Tuoppajärven luostari oli tuhottu vuonna 1852 Venäjän hallituksen toimesta. Munkit ostivat Tavajärvellä sijainneen rappiolla olleen Hautaniemen kruununtilan, rakensivat tilalle kolme rakennusta luostarin käyttöön sekä pystyttivät ortodoksisen ristin lähellä sijainneen Nuorusen tunturin huipulle. Luostarin johtajana toimi munkki Ilja Otso. Luostarin läheisyyteen perustettiin myös munkkikunnan kasvaessa erakkokeljoja muun muassa Kiviniemeen ja Hänniseen erakkoina eläville munkeille joista tunnetuimpia olivat Kiviniemessä elänyt Vasseli eli Vasili Lebedev ja Hännisessä asunut Ivan eli Jaakko Parassejev. Luostarin munkkien kerrotaan tuoneen myös sipulinviljelyn Suomeen.


title: Tavajärven luostari

text: Luostarin munkeilla oli tiiviit yhteydet Venäjälle aina vuoteen 1918 saakka jolloin raja sulkeutui eikä luostariin enää tullut uusia asukkaita. Luostarin toiminta alkoi hiipua jo 1800-luvun lopulta alkaen ja viimeiset munkit kuolivat 1920-luvun lopulla. Tavajärven alue luovutettiin talvisodan jälkeen Moskovan rauhansopimuksessa Neuvostoliitolle.


title: Borsa Matekovits

text: Borsa György Matekovits (21. huhtikuuta 1944 Esztergom, Unkari – 18. lokakuuta 2015 Helsinki) oli unkarilaissyntyinen Suomessa elänyt voimisteluvalmentaja ja liikunnanopettaja.


title: Borsa Matekovits

text: Hän toimi Suomen Taitovoimisteluklubin päävalmentajana 1978-1985 ja jatkoi valmentajana vuoteen 1991 saakka. Lisäksi Matekovits toimi Suomen Voimisteluliiton ja maajoukkueen miesvoimistelun valmentajana.


title: Luettelo paleoliittisista kohteista Kiinassa

text: Tämä on luettelo paleoliittisista kohteista Kiinassa, jotka ovat arkeologien tutkimia.


title: Mežotnen kartano

text: Mežotnen kartano (, ) on uusklassista tyyliä edustava kartano Länsi-Latviassa Bauskan kaupungin lähellä.


title: Mežotnen kartano

text: Venäjän keisarinna Katariina Suuri lahjoitti Mežotnen alueen vuonna 1795 Charlotte von Lievenille. Tämän jälkeenkin kartanoa hallitsi von Lievenin suku, viimeisenä 1900-luvulla Anatoli Lieven, jonka jälkeen Latvian maatalousreformi vei kartanon maat. Kartanorakennus on valmistunut 1802.


title: Mežotnen kartano

text: Rakennuksen suunnittelu alkoi vuonna 1797 arkkitehti Johann Georg Adam Berlitzin johtamana. Hän käytti italialaisen arrkkitehdin Giacomo Quarenghin laatimaa kartanopiirustusta ja lisäsi tarvittavan lisäsiiven. Lisäksi alueelle nousi runsaasti lisärakennuksia, joiden avulla pyrittiin kartanon omavaraisuuteen.


title: Mežotnen kartano

text: Rakennus vaurioitui toisessa maailmansodassa, ja sen kunnostaminen saatiin valmiiksi vuonna 2001. Samalla kunnostettiin myös kartanon puisto. Nykyisin talo tarjoaa mahdollisuuden yöpymiselle (kartanohotelli Mežotne Palace) ja ruokailuun.


title: Mežotnen kartano

text: Barokkilinna Rundāles pils sijaitsee kahden kilometrin päässä Mežotnen kartanosta.


title: Työläisnainen

text: Työläisnainen oli Helsingissä vuosina 1906–1923 ilmestynyt Suomen sosialidemokraattisen naisliiton aikakauslehti. Sen ensimmäinen päätoimittaja oli tunnettu työväenliikkeen vaikuttaja Miina Sillanpää. "Työläisnainen" ilmestyi viikkolehtenä vuosina 1907–1914 ja epäsäännöllisesti vuosina 1915–1919. Vuonna 1920 siitä tuli kommunistien äänenkannattaja.


title: Työläisnainen

text: Oman lehden julkaiseminen oli esillä jo vuonna 1900 perustetun Suomen työläisnaisten liiton ensimmäisessä edustajakokouksessa. Sosiaalidemokraattiset naiset olivat tyytymättömiä työväenlehtiin, jotka eivät kiinnittäneet tarpeeksi huomiota naisten harrastuksiin. Lehden perustamisesta päätettiin Turussa vuonna 1902 pidetyssä toisessa liittokouksessa, mutta näytenumerona ilmestynyt "Yhteistyö" ei saanut painoylihallitukselta julkaisulupaa. Viipurin ja Talikkalan naisyhdistykset julkaisivat samana vuonna "Naisten lehden" näytenumeron, vuonna 1904 ilmestyi näytenumerona "Kevätesikoinen" ja vuonna 1906 "Kansan nainen". Sensuurin ja vähäisten resurssien takia nämä yritykset eivät tuottaneet tulosta.


title: Työläisnainen

text: Koska oman lehden julkaisulupaa ei saatu, vuoden 1906 edustajakouksessa sosiaalidemokraattinen naisliitto päätti ottaa haltuunsa vuodesta 1905 ilmestyneen "Palvelijatarlehden" ja ryhtyä julkaisemaan sitä "Työläisnainen"-nimisenä. "Palvelijatarlehden" ja "Työläisnaisen" vastaavana toimittajana toimi naisliiton pitkäaikainen puheenjohtaja Miina Sillanpää, jonka kirjoitukset käsittelivät lähinnä palvelijatarten oikeuksia, naisten ammatillista järjestäytymistä sekä eduskunnan ja valtakunnanpolitiikan ajankohtaisia kysymyksiä. Ensimmäisenä toimitussihteerinä työskenteli kansanedustaja Hilja Pärssinen, joka runoilijana käytti nimeä Hilja Liinamaa. Varsinkin alkuvuosinaan "Työläisnainen" oli voimakkaan luokkatietoinen. Se vaati kieltolakia, prostituution kieltämistä, äitiysvakuutusta ja aviottomien äitien aseman parantamista. Lehti kiinnitti huomiota naisten äänioikeus- ja tasa-arvokysymyksiin myös muissa maissa sekä julkaisi Clara Zetkinin ja Aleksandra Kollontain kaltaisten teoreetikkojen kirjoituksia. "Työläisnaisessa" oli runsaasti kaunokirjallisuutta ja palstantäytteenä myös kodinhoito- ja ruoanlaitto-ohjeita sekä käsityömalleja. Osin naisliiton alaisuudessa toimineen varhaisnuorisojärjestö Ihanneliiton lehti "Ihanne" aloitti ilmestymisensä Työläisnaisen liitteenä vuonna 1908 itsenäistyen seuraavana vuonna.


title: Työläisnainen

text: Työläisnaisen osuuskunnan kustantama lehti ilmestyi kerran viikossa vuoden 1907 alusta aina ensimmäisen maailmansodan puhkeamiseen vuonna 1914. Sen levikki oli ensimmäisenä vuonna noin 4 000 kappaletta ja erikoisnumeroita julkaistiin jopa 10 000 kappaleen painoksina. Vähitellen levikki alkoi kuitenkin laskea ja osuuskunnan taloudellinen tilanne oli jatkuvasti vaikea. Vuonna 1915 se julkaisi vain "Työläisnaisen kevätlehden" ja "Työläisnaisen joululehden" ja vuonna 1916 "Työläisnaisen 10-vuotisjulkaisun". Vallankumousvuonna 1917 ilmestyi viisi numeroa, vuonna 1918 yksi ja sisällissodan jälkeen vuonna 1919 "Työläisnaisen joululehti".


title: Työläisnainen

text: Vuonna 1920 naisliitto jäi kommunistien haltuun. "Työläisnainen" ilmestyi heidän äänenkannattajaan tammikuusta 1920 kesään 1923 saakka, lokakuusta 1920 lähtien alaotsikolla "Sosialistinen naisten lehti". Marraskuusta 1920 lähtien sen toimittajana työskenteli tamperelaisen "Kansan Lehden" toimitukseen kuulunut Matilda (Tintti) Kaihosalo. SDP:n naiset alkoivat julkaista omia tilapäisjulkaisujaan, ja vuonna 1921 perustetun Suomen sosialidemokraattisen työläisnaisliiton äänenkannattajana alkoi vuonna 1922 ilmestyä "Toveritar", jonka nimeksi muutettiin vuonna 1944 "Tulevaisuus".


title: Työläisnainen

text: Matilda Kaihosalo toimitti kommunistista "Työläisnaista" huhtikuuhun 1922, jolloin lehden vastaavaksi toimittajaksi valittiin Elin Fagerholm ja toimitusneuvoston muiksi jäseniksi Anna Kärki ja Fiina Pietikäinen. Toimitussihteerinä, taloudenhoitajana ja poliittisena vastaavana työskenteli Rosa Sillanpää. Lehti ilmestyi aluksi kerran ja vuodesta 1921 lähtien kahdesti kuussa. Levikki vaihteli vuonna 1922 yleensä 2 000:n ja 2 700:n välillä, mutta erikoisnumeroita painettiin 4 000–5 000 ja jopa 10 000 kappaletta. Viranomaiset lakkauttivat naisliiton vuonna 1923, minkä jälkeen Työläisnaisten Sanomalehti-Osuuskunta julkaisi "Naistyöläistä" vuonna 1925 ja "Työläis- ja talonpoikaisnaisten lehteä" vuosina 1925–1930.


title: María Luisa Bombal

text: María Luisa Bombal (8. kesäkuuta 1910 Viña del Mar, Chile – 6. toukokuuta 1980 Santiago de Chile) oli chileläinen kirjailija, jota pidetään yhtenä kansainvälisesti merkittävimmistä eteläamerikkalaisista naiskirjailijoista. Hänen niukka tuotantonsa irtautui realismin perinteestä ja yhdistää surrealismia ja alitajuisia aineksia feministisiin ja eroottisiin teemoihin.


title: María Luisa Bombal

text: Bombal syntyi yläluokkaiseen perheeseen, jonka isä oli argentiinalainen mutta ranskalaista sukua, äiti saksalaista. Isä kuoli 1919 kun Bombal oli 8-vuotias, ja muutaman vuoden kuluttua äiti muutti kolmen tyttärensä kanssa Pariisiin. Bombal opiskeli Sorbonnessa ja kiinnostui teatterista paikallisten harrastajaryhmien jäsenenä. Hän pääsi opiskelijaksi Antonin Artaud’n ja Jean-Louis Barrault’n L’Atelier -teatterikouluun, mutta konservatiiviset sukulaiset nostivat asiasta äläkän kun tuttavat kertoivat nähneensä tytön avantgarde-teatterin lavalla. Bombal lähetettiin takaisin Chileen, jonne hänen äitinsä oli palannut jo 1928. Bombal lähti parin vuoden päästä Buenos Airesiin yhdessä ystävänsä Pablo Nerudan ja tämän vaimon kanssa. Neruda oli saanut sieltä paikan Chilen konsulina, ja Bombal asui heidän luonaan ja kirjoitti tekstejään heidän keittiön pöytänsä ääressä. Hän tutustui myös "Sur"-kirjallisuuslehden julkaisijaan Victoria Ocampoon ja sai tekstejään julkaistuksi hänen lehdessään. Buenos Airesin vuosina syntyivät Bombalin merkittävimmät teokset, "La última niebla" (1935) ja "La amortajada" (1938).


title: María Luisa Bombal

text: Bombal teki lyhyen matkan Yhdysvaltoihin, jossa hän tapasi muun muassa William Faulknerin ja Sherwood Andersonin. Hän palasi Buenos Airesiin, jossa julkaisi kertomuksensa "El árbol" ja "Islas nuevas". Hän palasi seuraavaksi kotimaahansa Chileen, jossa hän ampui rakastajaansa ja joutui karkotetuksi maasta. Bombal asui sen jälkeen kolmisenkymmentä vuotta New Yorkissa, muttei sinä aikana julkaissut muuta kuin itse tekemänsä englanninnokset kahdesta ensimmäisestä teoksestaan nimillä "The House of Mist" ja "The Shrouded Woman".


title: María Luisa Bombal

text: Bombal palasi 1970-luvun alussa yli 60 vuoden iässä Etelä-Amerikkaan, ensin Argentiinaan ja sitten synnyinkaupunkiinsa, Chilen Viña del Mariin. Hän kuoli Santiagossa 1980.


title: Putkirulla

text: Putkirulla () on muovinen putkimainen liikuntaväline, jolla voi hieroa lihaksia ja lihaskalvoja. Putkirullia on olemassa eri kokoisia ja erilaisia mailleja, joiden kovuus ja pintamuodot vaihtelevat. Putkirullan teho perustuu siihen, että hierottava kehonosa painautuu putkea vasten ja pehmytkudokset aktivoituvat paineessa. Näin verenkierto lisääntyy ja ravintoaineet ja happi kulkeutuvat nopeammin lihaksiin. Tämän vuoksi rullailu voi nopeuttaa esimerkiksi treenistä palautumista. Putkirulla toimii parhaiten pehmytkudosten eli lihasten, jänteiden, nivelsiteiden ja sidekudosten kireyden poistamiseen.


title: Sabile

text: Sabile () on Talsin kuntaan kuuluva kaupunki Latvian länsiosassa, viljavassa Abavan laaksossa. Se erottuu muista kylistä ympäristötaiteen ja viinitarhan avulla.


title: Tulevaisuus (lehti)

text: Tulevaisuus (vuoteen 1943 saakka Toveritar) oli Helsingissä vuosina 1922–1973 ilmestynyt Suomen sosialidemokraattisen työläisnaisliiton aikakauslehti.


title: Tulevaisuus (lehti)

text: Suomen sosialidemokraattisen naisliiton ja sen lehden "Työläisnaisen" jouduttua kommunistien käsiin vuonna 1920 SDP:n naiset perustivat seuraavana vuonna Suomen sosialidemokraattisen työläisnaisliiton. Vuonna 1922 sen äänenkannattajana alkoi ilmestyä aikakauslehti "Toveritar" aluksi kerran ja vuoden 1927 alusta lähtien kahdesti kuukaudessa. Edeltäjäänsä verrattuna "Toveritar" korosti alaotsikkonsa "työläiskotien perhelehti" mukaisesti perhettä ja äitiyttä. Lehdessä käsiteltiin ajankohtaisia kysymyksiä kuten perhesuunnitelua, lasten päivähoitoa, miesten ja naisten palkkaeroja sekä naimattoman naisen asemaa. Lisäksi julkaistiin kevyempää aineistoa kuten kaunokirjallisuutta ja käsityöohjeita.


title: Tulevaisuus (lehti)

text: Vuonna 1944 lehti sai poliittisesti neutraalimmalta kuulostavan nimen "Tulevaisuus". Entiseen tapaan se korosti perinteistä koti-perhe-avioliitto -ajattelua. Vuoden 1957 puoluehajaannuksessa naisliitto siirtyi skogilaisten kannalle ja myöhemmin Työväen ja pienviljelijäin sosialidemokraattisen liiton jäseneksi. SDP:n naiset perustivat vuonna 1959 Sosialidemokraattisten naisten keskusliiton, jonka lehti "Aikamme Kuvastin" alkoi ilmestyä syksyllä 1962. TPSL:n "Tulevaisuuden" julkaiseminen jatkui vuoteen 1973 saakka.


title: Vinzenz Geiger

text: Vinzenz Geiger (s. 24. heinäkuuta 1997) on saksalainen yhdistetyn hiihtäjä ja joukkuekilpailun olympiavoittaja. 180 senttimetriä pitkä ja 65 kilogrammaa painava Geiger edustaa SC 1906 Oberstdorfia.


title: Vinzenz Geiger

text: Geiger voitti nuorten maailmanmestaruuden normaalimäen ja 5 kilometrin hiihdon kilpailussa 2017. Nuorten MM-hopeaa hän saavutti normaalimäen ja 10 kilometrin kilpailussa sekä joukkuekilpailussa 2016. Pyeongchangin olympialaisissa 2018 hän sijoittui seitsemänneksi suurmäen ja 10 kilometrin hiihdon kilpailussa sekä yhdeksänneksi normaalimäen Gundersen-kilpailussa. Geiger oli mukana Saksan olympiakultaa voittaneessa joukkueessa.


title: Vinzenz Geiger

text: Geiger debytoi maailmancupissa joulukuussa 2015 Lillehammerin suurmäen kilpailussa sijoittuen sijalle 31. Avauspisteensä hän saavutti seuraavana päivänä niin ikään suurmäen kilpailusta sijoittuen 18:nneksi. Kymmenen parhaan joukkoon hän sijoittui ensimmäisen kerran oltuaan seitsemäs Kuusamossa marraskuussa 2016. Ensimmäisen palkintosijansa hän saavutti oltuaan kolmas Ramsaussa joulukuussa 2016. Myöhemmin samalla kaudella hän oli toinen Seefeldissä ja Lahdessa. Ensimmäisen osakilpailuvoittonsa hän saavutti Val di Fiemmessä tammikuussa 2019. Hän oli samalla kaudella toinen Trondheimissa.


title: Vinzenz Geiger

text: Vuonna 2008 yhdistetyn aloittaneen Geigerin valmentajana toimii Thomas Müller.


title: Marga Kiseleff

text: Marga Lucie Wilhelmina Rosa Kiseleff, vuodesta 1888 Toppelius (26. kesäkuuta 1862 Helsinki – 15. elokuuta 1924 Helsinki) oli suomalainen taidemaalari, joka tuli tunnetuksi kukka-akvarelleistaan.


title: Marga Kiseleff

text: Kiseleffin vanhemmat olivat yliarkkitehti Konstantin Kiseleff ja Sofia Julia Rosa Rüdinger ja puoliso vuodesta 1888 taidemaalari, majuri Woldemar Toppelius. Kiseleff kävi saksalaisen tyttökoulun Helsingissä. Taideopinnot hän aloitti Suomen Taideyhdistyksen piirustuskoulussa 1880 ja jatkoi niitä Sveitsissä kukkien maalaukseen erikoistuneen Rosalie Gayn oppilaana. Hän oli Sveitsissä ainakin 1881-1883 ja 1886 sekä Pariisissa 1887 opiskelemassa Émile Rousseaun johdolla. Lähes yksinomaan kukka-aiheita vesiväritekniikalla maalannut Kiseleff työskenteli enimmäkseen ateljeessa eikä luonnossa, mutta maalasi silti koriste- ja huonekasvien ohella luonnonkukkia ja hedelmäpuun kukkivia oksia sekä jonkin verran hedelmäasetelmia. Taideyhdistyksen vuosinäyttelyssä hän oli esillä ensimmäisen kerran 1882 akvarelli- ja guassitöillä. Kun Kiseleff oli avioitunut upseeri ja merimaalari Toppeliuksen kanssa, parikunta teki yhteisen opintomatkan ensin Kööpenhaminaan 1892-1895 ja sitten Pariisiin, Lontooseen, Cornwalliin ja Italiaan 1897-1898, samoin kuin vietti kesät 1899 ja 1900 Ruotsin länsirannikolla. He asuivat Berliinissä ja Weimarissa 1900-1914 ja Ruotsissa 1914-1918. Tästä syystä Kiseleffin yhteydet Suomen taide-elämään jäivät melko vähäisiksi, vaikka pariskunta palasikin takaisin Suomeen vuonna 1918.


title: Koiramme Firenzessä

text: Koiramme Firenzessä () on Felix Saltenin kirjoittama romaani vuodelta 1923. Romaani on innoittanut The Walt Disney Companyn elokuvia "Koiruutta kerrakseen" (1959) ja "Takkuturkki" (1976) ynnä jatko-osia.


title: Koiramme Firenzessä

text: "Koiramme Firenzessä" on seikkailutarina, johon sisältyy taianomaisia aineksia. Tapahtumat sijoittuvat 1700-luvun alun Itävaltaan ja Italiaan. Nuori Lucas Grassi on jäänyt orvoksi ja elää köyhänä Wienissä. Hän haluaisi matkustaa isänsä kotimaahan opiskelemaan taiteita ja hankkimaan ammatin. Hänen toiveensa toteutuu taianomaisesti ja hän saa matkustaa arkkiherttua Ludwigin seurueessa Firenzeen, mutta joka toinen päivä hänen on elettävä arkkiherttuan koiran Kambyseksen hahmossa. "Koiramme Firenzessä" on ainut Saltenin tarina, jossa esiintyy yliluonnollisia aineksia, ja niissä näkynee E. T. A. Hoffmannin vaikutus.


title: Koiramme Firenzessä

text: Romaanin taustalla on ”avoimia” omaelämäkerrallisia aineksia. Työskennellessään Wienissä hovitoimittajana Salten oli tutustunut arkkiherttua Leopold Ferdinandiin, ja romaanissa Salten kuvaa arkkiherttuaa ja tämän veljiä. Hän hautoi tarinaa 25 vuotta, ennen kuin uskalsi julkaista romaanin. Vuonna 1907 hän oli maininnut Arthur Schnitzlerille, että käsikirjoitus oli valmistumassa, mutta se valmistui vasta vuonna 1921. "Koiramme Firenzessä" julkaistiin vuonna 1923, samana vuonna kuin Saltenin tunnetuin teos "".


title: Koiramme Firenzessä

text: Tietyt Saltenin tuotannon perusaiheet toistuvat myös romaanissa "Koiramme Firenzessä": köyhien ja rikkaiden välinen juopa sekä aatelin arvostelu.


title: Koiramme Firenzessä

text: Elämäkerturi Beverley Driver Eddyn mukaan romaanin vahvuus piilee koira Kambyseksen kuvauksessa, jota Eddy pitää ”loistavana”. Hänen mukaansa "Koiramme Firenzessä" on Saltenin kiinnostavimpia teoksia. Salten itse oli koiraihmisiä, ja hän piti koiria enimmän osan elämäänsä.


title: Koiramme Firenzessä

text: Romaanista julkaistiin vuonna 1930 Yhdysvalloissa englanninkielinen käännös "The Hound of Florence", jonka loppu eroaa olennaisesti saksankielisestä alkuteoksesta. "Der Hund von Florenz" on tragedia, ja se päättyy Lucaksen kuolemaan, mutta amerikkalaisessa julkaisussa on onnellinen loppu. Ei tiedetä, onko vaihtoehtoinen loppu Saltenin kirjoittama tai hyväksymä. — Suomenkielinen käännös sisältää molemmat loppuratkaisut.


title: Vilnan vanhakaupunki

text: Vilnan vanhakaupunki (, ) on liettualaisen Vilnan kaupungin historiallinen osa. Se on noin 360 hehtaarin laajuinen ja käsittää kolmen linnan ja keskiaikaisen muurin ympäröivän muurin alueen. Sitä halkovat kapeat kadut, ja sen rakennukset edustavat useaa eri arkkitehtonista tyylisuuntaa.


title: Vilnan vanhakaupunki

text: Vilnan vanhakaupunki on keskisen ja itäisen Euroopan suurin barokkia edustava vanhakaupunki. Sen pinta-ala on 360 hehtaaria. Vanhakaupunki käsittää kolmen linnan alueen sekä keskiaikaisen muurin ympäröivän alueen. Kaava on säilynyt keskiaikaisena, ja vanhaakaupunkia halkovat kapeat kadut, jotka jakavat sen epäsäännöllisen muotoisiin kortteleihin. Myöhemmin alueelle on lisätty suuria aukioita.


title: Vilnan vanhakaupunki

text: Vanhankaupungin rakennukset edustavat gotiikkaa, renessanssia, barokkia ja uusklassista arkkitehtuuria. Arkkitehtonisesti ja historiallisesti vanhakaupunki on merkittävä, sillä lähes 40 prosenttia rakennuksista on määritelty erittäin merkittäviksi.


title: Vilnan vanhakaupunki

text: Vilnan vanhakaupunki perustettiin paikale, joka on ollut asuttu jo neoliittisella kaudella. Puinen linna rakennettiin Gediminon kukkulalle noin vuonna 1000. Asutus kehittyi kaupungiksi vasta 1200-luvulla, ja vuoteen 1323 mennessä Vilnasta oli tullut Liettuan suuriruhtinaskunnan pääkaupunki.


title: Vilnan vanhakaupunki

text: Nopeasti kasvava kaupunki tuhoutui pahoin vuoden 1471 tulipalossa. Ainoat todisteet tulipaloa edeltävästä ajasta ovat osat muurista, jotka ovat jääneet jäljelle vuosina 1503–1522 tataareita vastaan tehtyjen puolustusrakennelmien alta.


title: Vilnan vanhakaupunki

text: Vuoden 1610 tulipalon jälkeen vanhaankaupunkiin rakennettiin monia uusia kirkkoja, ja Vilnassa oli Puolan–Venäjän sodan alkaessa 1654 peräti 41 uskonnollista rakennusta. Monet niistä tuhoutuivat sodan aikana, ja monet vanhat rakennukset paloivat 1700-luvun tulipalojen aikana. Vanhaakaupunkia on kuitenkin sen jälkeen jälleenrakennettu, mikä antaa sille sen nykyisen ulkoasun.


title: Vilnan vanhakaupunki

text: Toisessa maailmansodassa tuhoutui yli 80 vanhaa rakennusta, mutta monia niistä rakennettiin uudelleen sodan jälkeen. Vanhassakaupungissa toteuttiin 1956–1958 ja 1970–1974 laajoja kunnostuksia. Se valittiin Unescon maailmanperintöluetteloon vuonna 1994.


title: Vilnan vanhakaupunki

text: Vuoden 2001 väestönlaskennan mukaan Vilnan vanhassakaupungissa asui 20 400 asukasta. Vuonna 1996 asukkaita oli vielä 30 000. Vaikka rikkaimmat liettulaiset suosivat esikaupunkialueita, Vilnan vanhakaupunki on Liettuan kallein asuinalue. Se on suosittu rikkaiden ulkomaalaisten keskuudessa.


title: Michal Krčmář (ampumahiihtäjä)

text: Michal Krčmář (s. 23. tammikuuta 1991 Vrchlabí) on tšekkiläinen ampumahiihtäjä. Hän edustaa SKP Kornspitz Jablonec -seuraa.


title: Michal Krčmář (ampumahiihtäjä)

text: Krčmář osallistui nuorten MM-kisoihin vuosina 2009–2012 parhaana sijoituksenaan viestihopea Kontiolahdella 2012. Ridnaun-Val Ridannan nuorten EM-kisoista 2011 hän saavutti pronssia pikakilpailussa ja takaa-ajossa. Nové Měston MM-kisoissa 2013 Krčmář hiihti Tšekin miesten kuudenneksi sijoittuneessa viestijoukkueessa. Sotšin olympialaisissa 2014 hän oli normaalimatkan 60:s ja viestin 11:s. Kontiolahden MM-kisoissa 2015 Krčmářin paras sijoitus oli takaa-ajon 57:s. Oslon MM-kilpailuissa 2016 hän sijoittui normaalimatkalla viidenneksi. Hochfilzenin MM-kilpailuissa 2017 hän oli samalla matkalla kuudes.


title: Michal Krčmář (ampumahiihtäjä)

text: Krčmář saavutti Pyeongchangin olympialaisissa 2018 hopeaa pikakilpailussa. Normaalimatkalla hän sijoittui seitsemänneksi.


title: Michal Krčmář (ampumahiihtäjä)

text: Maailmancupissa Krčmář debytoi henkilökohtaisella matkalla kaudella 2011–2012 ollen Kontiolahden pikakilpailussa 73:s. Ensimmäiset maailmancupin pisteet hän saavutti kaudella 2013–2014 ollen Annecyn pikakilpailussa 23:s. Kymmenen parhaan joukkoon hän sijoittui ensimmäisen kerran kaudella 2015–2016 oltuaan kymmenes Ruhpoldingin normaalimatkalla. Ensimmäisen palkintosijansa hän saavutti oltuaan kolmas Ruhpoldingin takaa-ajokilpailussa tammikuussa 2017.


title: Michal Krčmář (ampumahiihtäjä)

text: Rulla-ampumahiihdon MM-kilpailujen nuorten sarjassa Krčmář saavutti hopeaa takaa-ajossa ja pronssia pikakilpailussa 2012. Aikuisten sarjassa hän saavutti kultaa pikakilpailussa sekä hopeaa takaa-ajossa ja sekaviestissä 2018.


title: Cēsisin linna

text: Cēsisin linna (, , , ) on keskiaikainen raunioitunut ritarilinna Cēsisin kaupungissa Latviassa.


title: Cēsisin linna

text: Linnan rakentamisen aloittivat Kalparitarikunnan soturit vuonna 1209. Linna toimi ritarikunnan suurmestarin linnana. Siihen lisättiin myöhemmin torneja ja muita rakenteita. Linna vaurioitui suuressa Pohjan sodassa ja autioitui. Nykyisin linna kuuluu tärkeänä osana vanhankaupungin rakenteeseen. Linnaan voi tutustua oppaan johtamana tai omin päin. Linnan pihamaalla voi myös tutustua keskiaikaisiin huvituksiin ja peleihin, sekä kasvimaahan. .


title: Tomi Astikainen

text: Tomi-Pekka Astikainen (s. 11. marraskuuta 1981 Lappeenranta) on suomalainen kirjailija. Hänet tunnetaan Suomessa parhaiten kirjastaan ”Miten elää ilman rahaa” (Into Kustannus, 2015). Se perustuu Astikaisen 2010–2014 harjoittamaan rahattomaan elämäntapaan. Kirjassa annetaan monentasoisia vinkkejä eri elämäntilanteissa oleville lukijoille.


title: Tomi Astikainen

text: Astikainen on julkaissut koko aikaisemman tuotantonsa ilmaiseksi internetissä Creative Commons Zero -lisenssillä.


title: Tomi Astikainen

text: Tomi Astikainen valmistui kauppatieteiden maisteriksi Lappeenrannan teknillisestä yliopistosta vuonna 2006. Opiskeluaikoinaan hän toimi Teekkarilehti Aalefin päätoimittajana ja maailmanlaajuisessa, nuorten johtajuuskehitysorganisaatiossa AIESEC:ssa. Sen jälkeen hän on ollut mm. johtajuuskouluttaja, konsultti, yrittäjä, liftari ja toimitusjohtaja. Hänen rahattomasta elämästään tehtiin lyhyt dokumenttielokuva "Auki elämälle".


title: Marmoripeukaloinen

text: Marmoripeukaloinen ("Microcerculus bambla") on peukaloisten heimoon kuuluva varpuslintu.


title: Marmoripeukaloinen

text: Marmoripeukaloista tavataan Etelä-Amerikan pohjoisosissa, ja sen levinneisyysalueen pinta-ala on noin 1 640 000 km. Laji on luokiteltu elinvoimaiseksi.


title: Leander Rauma

text: Matti Leander "Lekko" Rauma (19. kesäkuuta 1869 Kaustinen – 4. tammikuuta 1969 Haapavesi) oli suomalainen maanviljelijä ja kansanrunoilija.


title: Leander Rauma

text: Rauma muutti 1876 Kaustiselta Haapavedelle ja sitten vuonna 1915 Kärsämäen Rannankylään. Viimeiset vuotensa hän vietti 1960-luvulla Haapaveden vanhainkodissa. Rauma kirjoitti sanat Kärsämäen kunnan kotiseutulauluun vuonna 1948. Laulun sävelsi 1970-luvulla Anna Pulkkinen ja se esitettiin ensimmäisen kerran valtakunnallisilla kotiseutupäivillä Kärsämäellä vuonna 1977. Raumalle pystytettiin muistomerkki Kärsämäen hautausmaalle 1979.


title: Huilupeukaloinen

text: Huilupeukaloinen ("Microcerculus ustulatus") on peukaloisten heimoon kuuluva varpuslintu.


title: Huilupeukaloinen

text: Huilupeukaloista tavataan Brasiliassa, Guyanassa ja Venezuelassa, ja sen levinneisyysalueen pinta-ala on noin 266 000 km. Lajia on kuvattu melko yleiseksi, ja se on luokiteltu elinvoimaiseksi.